title: 2013/36/ES: 2012 m. spalio 29 d. Tarybos sprendimas dėl Europos Sąjungos ir Europos saugios oro navigacijos organizacijos susitarimo, kuriuo nustatomi tvirtesnio bendradarbiavimo bendrieji principai, pasirašymo Sąjungos vardu ir laikino taikymo

text:
19.1.2013

               LT

               Europos Sąjungos oficialusis leidinys

               L 16/1

      TARYBOS SPRENDIMAS

   2012 m. spalio 29 d.
   dėl Europos Sąjungos ir Europos saugios oro navigacijos organizacijos susitarimo, kuriuo nustatomi tvirtesnio bendradarbiavimo bendrieji principai, pasirašymo Sąjungos vardu ir laikino taikymo
   (2013/36/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos Komisija Sąjungos vardu derėjosi dėl Europos Sąjungos ir Europos saugios oro navigacijos organizacijos susitarimo, kuriuo nustatomi tvirtesnio bendradarbiavimo bendrieji principai (toliau – Susitarimas), pagal 2011 m. spalio 6 d. Tarybos sprendimą, kuriuo Komisija įgaliojama pradėti derybas;

               (2)

               Susitarimas buvo parafuotas 2012 m. balandžio 24 d.;

               (3)

               Susitarimas turėtų būti pasirašytas ir laikinai taikomas, kol nebus užbaigtos procedūros, reikalingos jo sudarymui;

               (4)

               būtina nustatyti Sąjungos dalyvavimo šiuo Susitarimu įsteigtame Jungtiniame komitete procedūrinę tvarką,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Europos Sąjungos ir Europos saugios oro navigacijos organizacijos susitarimą, kuriuo nustatomi tvirtesnio bendradarbiavimo bendrieji principai, su sąlyga, kad Susitarimas bus sudarytas.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą su sąlyga, kad jis bus sudarytas.
   3 straipsnis
   Pagal 13.1 straipsnį Susitarimas laikinai taikomas nuo jo pasirašymo dienos tol, kol bus užbaigtos jo sudarymui būtinos procedūros.
   4 straipsnis
   1.   Pagal Susitarimo 7 straipsnį įsteigtame Jungtiniame komitete Sąjungai atstovauja Komisija.
   2.   Pasikonsultavusi su Tarybos paskirtu specialiuoju komitetu, Komisija nustato poziciją, kurios turi laikytis Sąjunga Jungtiniame komitete, be kita ko, dėl: Susitarimo priedų priėmimo ir Susitarimo tų priedų pakeitimų priėmimo.
   5 straipsnis
   Komisija gali imtis bet kokių reikiamų veiksmų pagal Susitarimo 5, 6, 8, 9, 10 ir 11 straipsnius.
   6 straipsnis
   Komisija reguliariai informuoja Tarybą apie Susitarimo įgyvendinimą.
   7 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Liuksemburge 2012 m. spalio 29 d.

            Tarybos vardu

            Pirmininkas

         E. FLOURENTZOU

      VERTIMAS

         EUROPOS

      Sąjungos ir Europos saugios oro navigacijos organizacijos susitarimas, kuriuo nustatomi tvirtesnio bendradarbiavimo bendrieji principai
      EUROPOS SĄJUNGA (ES)
      ir
      EUROPOS SAUGIOS ORO NAVIGACIJOS ORGANIZACIJA (EUROKONTROLĖ)
      (toliau – Šalys),
      ATSIŽVELGDAMOS į Sutartį dėl Europos Sąjungos veikimo (toliau – SESV), ypač į jos 218 ir 220 straipsnius;
      ATSIŽVELGDAMOS į 1960 m. gruodžio 13 d. EUROKONTROLĖS tarptautinę konvenciją dėl bendradarbiavimo oro navigacijos saugos srityje su pakeitimais, padarytais 1981 m. vasario 12 d. Briuselyje pasirašytu Protokolu (toliau – EUROKONTROLĖS konvencija), ypač į jos 7.2 straipsnį ir 11.3 straipsnį;
      ATSIŽVELGDAMOS į EUROKONTROLĖS nuolatinės komisijos priimtą 2011 m. gegužės 12 d. priemonę Nr. 11/174, kuria agentūrai suteikiami įgaliojimai pradėti derybas dėl aukšto lygio susitarimo su ES sudarymo, ir į EUROKONTROLĖS nuolatinės komisijos priimtą 2012 m. gegužės 10 d. priemonę Nr. 12/181, kuria patvirtinamas suderėtas Susitarimas;
      ATSIŽVELGDAMOS į atitinkamas Šalių dabartines teisines ir institucines struktūras ir jų indėlį įgyvendinant Bendro Europos dangaus (BED) iniciatyvą ES ir už jos ribų;
      ATSIŽVELGDAMOS į ES suteiktą kompetenciją spręsti su BED susijusius klausimus;
      ATSIŽVELGDAMOS į EUROKONTROLĖS kaip tarpvyriausybinės visos Europos civilinės ir karinės organizacijos, kuri specializuojasi oro eismo valdymo srityje, vaidmenį;
      KADANGI Šalys turi bendrą viziją sukurti optimalų integruotą Europos oro eismo valdymo tinklą, visais oro transporto etapais ir kartu su kitomis transporto priemonėmis suteikiantį keleiviams ir piliečiams aukštą saugos, išlaidų veiksmingumo, pajėgumų ir aplinkosaugos lygį;
      KADANGI ES teisės aktais Europos Komisijai patikėta daug užduočių, susijusių su BED įgyvendinimu, kurioms atlikti reikalinga ekspertų pagalba;
      KADANGI nuo 1960 m. EUROKONTROLĖ transformavosi į unikalų BED iniciatyvos srityje veikiantį kompetencijos centrą, suteikiantį papildomos naudos, aprėpiantį visą Europą, turintį karinę pakraipą ir padedantį valstybėms užtikrinti viešojo sektoriaus paslaugas ir funkcijas, ir ji turėtų toliau padėti valstybėms narėms, įskaitant pagalbą įgyvendinant BED iniciatyvą ir kitų susijusių sričių ES politiką, ir sukurti visos Europos masto struktūrą, leidžiančią plėtoti tvirtesnį karinį bendradarbiavimą oro eismo valdymo srityje;
      KADANGI ES teisės aktuose nustatyta, kad Europos Komisija gali suteikti įgaliojimus EUROKONTROLEI, siekiant parengti įgyvendinimo taisykles, susijusias su BED įtvirtinimu;
      KADANGI ES pripažįsta esminį EUROKONTROLĖS indėlį padedant ES atlikti reguliuojančio subjekto funkciją siekiant įgyvendinti BED ir kitų susijusių sričių ES politiką;
      KADANGI 2003 m. gegužės 8 d. Šiaurės Atlanto Sutarties Organizacija (NATO) ir EUROKONTROLĖ sudarė bendradarbiavimo memorandumą;
      KADANGI 2003 m. gruodžio 22 d. Europos Komisija ir EUROKONTROLĖ sudarė memorandumą dėl bendradarbiavimo principų;
      KADANGI 2010 m. liepos 29 d. Europos Komisijos sprendimu EUROKONTROLĖ buvo paskirta BED iniciatyvos veiklos rezultatų vertinimo įstaiga pagal Reglamentą (ES) Nr. 691/2010, ir EUROKONTROLĖ pritarė šiam paskyrimui 2010 m. rugsėjo 15 d. Nuolatinės komisijos direktyva Nr. 10/74;
      KADANGI 2011 m. liepos 7 d. Europos Komisijos sprendimu EUROKONTROLĖ buvo paskirta tinklo valdytoja dėl oro eismo valdymo tinklo funkcijų pagal Reglamentą (ES) Nr. 677/2011, ir EUROKONTROLĖ pritarė šiam paskyrimui 2011 m. rugsėjo 1 d. Nuolatinės komisijos direktyva Nr. 11/77;
      KADANGI Šalys jau ilgą laiką palaiko santykius ir bendradarbiauja oro eismo valdymo srityje ir įgyvendinant BED iniciatyvą bei kitų susijusių sričių politiką, nori sustiprinti savo santykius ir visiškai koordinuoti tolesnius veiksmus;
      KADANGI Šalys turėtų užtikrinti sinergiją ir išvengti veiklos dubliavimo sprendžiant su sauga susijusius oro eismo valdymo ir aplinkosaugos klausimus;
      KADANGI, atsižvelgiant į šį Susitarimą, turėtų būti įvertintas, o tinkamais atvejais šiuo Susitarimu patvirtintas ir sustiprintas ilgalaikis esamų Europos Komisijos ir EUROKONTROLĖS susitarimų taikymas;
      KADANGI įgyvendinant šį Susitarimą neturėtų būti dubliuojamas šiame Susitarime nurodytos bendradarbiavimo veiklos finansavimas ir dėl to EUROKONTROLĖS biudžetui ES neturėtų skirti nominalaus įnašo;
      MANYDAMOS, kad ES tikslas yra išplėsti BED geografinę aprėptį už ES ribų;
      MANYDAMOS, kad siekiant geriau pasinaudoti EUROKONTROLĖS kompetencija ir pagalba pageidautina, nedarant poveikio Šalių tarpusavio santykiams ir jų atitinkamai narystei bei valstybių narių teisėms ir pareigoms pagal EUROKONTROLĖS konvenciją ir SESV atitinkamai, nustatyti papildomus vienas kitą stiprinančius ES ir EUROKONTROLĖS bendradarbiavimo ir koordinavimo mechanizmus įgyvendinant BED iniciatyvą ir kitų susijusių sričių politiką, ypač aplinkosaugos (įskaitant klimato kaitą) bei mokslinių tyrimų ir technologinės plėtros srityje;
      MANYDAMOS, kad ES teikiama EUROKONTROLĖS pagalba turėtų atitikti skaidrumo, nešališkumo ir nepriklausomumo principus;
      MANYDAMOS, kad siekiant pagerinti bendrą Europos oro eismo valdymo tinklą turėtų būti sudarytos palankesnės sąlygos EUROKONTROLĖS organizacijai vystytis taip, kad ji vis labiau padėtų ES įgyvendinti BED iniciatyvą;
      SUSITARIA:
      1.   BENDRA TAIKYMO SRITIS

                  1.1.

                  Šalys susitaria stiprinti ir įtvirtinti ES ir EUROKONTROLĖS bendradarbiavimą, kad EUROKONTROLĖ galėtų teikti pagalbą ES įgyvendinant BED iniciatyvą ir susijusių sričių ES politiką ES ir už jos ribų tose valstybėse, kurios sutinka prisiimti su šia iniciatyva susijusius įsipareigojimus.

                  1.2.

                  Susitarimas nedaro poveikio valstybių narių kaip EUROKONTROLĖS ar ES narių teisėms ir pareigoms.

            2.   TIKSLAI
      Šio Susitarimo tikslai:

                  —

                  nustatyti pagrindinius tvirtesnio Šalių bendradarbiavimo elementus siekiant laiku ir nuosekliai įgyvendinti BED iniciatyvą ES ir už jos ribų tose valstybėse, kurios sutinka prisiimti su BED susijusius įsipareigojimus, ir sukurti veiksmingą oro transporto sistemą vykdant veiklą, atspindinčią atitinkamas Šalių užduotis ir įsipareigojimus,

                  —

                  sudaryti palankesnes sąlygas būtinam civiliniam ir karinam bendradarbiavimui dėl oro eismo valdymo įgyvendinant BED,

                  —

                  pripažinti ir panaudoti EUROKONTROLĖS kompetenciją, įskaitant civilinį ir karinį bendradarbiavimą, siekiant padėti ES įgyvendinti BED ir kitų susijusių sričių, ypač aplinkos (įskaitant klimato kaitą) bei mokslinių tyrimų ir technologinės plėtros politiką, siekiant gerinti Europos oro eismo valdymo tinklo veiklos rezultatus,

                  —

                  pripažinti EUROKONTROLĖS, tinkamais atvejais toliau teikiančios pagalbą ir vykdančios funkcijas, reikalingas BED įgyvendinti, vertę,

                  —

                  imtis būtino bendradarbiavimo siekiant remti ne ES valstybių dalyvavimą įgyvendinant BED iniciatyvą ir lengvinti tokio dalyvavimo sąlygas, kad BED iniciatyva būtų įgyvendinama ir už ES ribų ir kad palaipsniui būtų pasiekta, kad BED teisės aktų sistemą taikytų visos EUROKONTROLĖS narės,

                  —

                  užtikrinti sinergiją ir išvengti EASA darbo dubliavimo nagrinėjant su sauga susijusius oro eismo valdymo ir aplinkosaugos klausimus, įskaitant, tinkamais atvejais, patikimų EASA ir EUROKONTROLĖS bendradarbiavimo mechanizmų sukūrimą, atsižvelgiant į visos Europos masto EUROKONTROLĖS įsipareigojimus.

            3.   BENDRADARBIAVIMO SRITYS

                  3.1.

                  Pagal šį Susitarimą bendradarbiavimo sritys – tai sritys, kurias būtina aprėpti įgyvendinant BED iniciatyvą, įskaitant SESAR, ir kitų susijusių sričių ES politiką, ypač aplinkosaugos (įskaitant klimato kaitą) ir su oro eismo valdymu susijusią mokslinių tyrimų ir technologijų plėtros politiką.

                  3.2.

                  Bendradarbiavimo sritys:

                              a)

                              funkciniai oro erdvės blokai;

                              b)

                              nacionalinės priežiūros institucijos;

                              c)

                              pagalba oro eismo valdymo ir oro navigacijos paslaugų saugos, įskaitant EASA, srityje, kaip nustatyta 2 straipsnyje;

                              d)

                              civilinis ir karinis bendradarbiavimas ir koordinavimas;

                              e)

                              koordinavimas tarptautiniu mastu, visų pirma orientuotas į ICAO ir valstybes, kurios nėra Šalių valstybės narės;

                              f)

                              oro eismo valdymas ir ryšių / navigacijos / stebėjimo paslaugos, įskaitant kosmoso sritį;

                              g)

                              oro transporto duomenys ir statistika;

                              h)

                              su aviacija susiję aplinkosaugos klausimai;

                              i)

                              oro uostų politika.

                  3.3.

                  Kitos galimos bendradarbiavimo sritys, visų pirma:

                              a)

                              oro eismo valdymo saugumas;

                              b)

                              dažnių spektro politika;

                              c)

                              nepilotuojamų orlaivių sistemos.

                  3.4.

                  Bendradarbiavimo sritys ir sąlygos detaliau nustatomos atskiruose šio Susitarimo prieduose.

            4.   BENDRADARBIAVIMO RŪŠYS

                  4.1.

                  Susitarimas vykdomas plėtojant tokių rūšių bendradarbiavimą:

                              a)

                              teikiama abipusė pagalba;

                              b)

                              naudojamasi tvirtesnio bendradarbiavimo mechanizmais, ryšių palaikymo mechanizmais ir biurais, koordinuojami tyrimai, programos ir bendra veikla;

                              c)

                              tinkamais atvejais naudojamasi informacijos, duomenų ir statistikos rinkimo ir abipusių mainų mechanizmais;

                              d)

                              koordinuojamas bendradarbiavimas darbiniu lygiu nagrinėjant techninius klausimus, susijusius su ICAO.

                  4.2.

                  Šalys užtikrina, kad sprendžiant su BED iniciatyvos kariniais aspektais susijusius klausimus būtų pasirenkamas tinkamiausias būdas susijusių suinteresuotųjų subjektų konsultacijų procesui vykdyti.

                  4.3.

                  EUROKONTROLĖS agentūra jos vardu ir Europos Komisija ES vardu koordinuoja pagal šį Susitarimą vykdomą bendradarbiavimo veiklą ir sudaro jai palankias sąlygas. Tinkamais atvejais EUROKONTROLĖ specialiomis priemonėmis taip pat gali padėti kitoms ES įstaigoms, kad būtų geriau bendrai panaudojama sukaupta kompetencija ir ištekliai.

            5.   KONSULTACIJOS IR INFORMAVIMAS

                  5.1.

                  Šalys reguliariai konsultuojasi tarpusavyje siekdamos visapusiškai koordinuoti su šiuo Susitarimu susijusią veiklą. Kiekviena Šalis, nepažeisdama atitinkamų savo sprendimų priėmimo procesų, informuoja kitą Šalį apie bet kokią iniciatyvą, susijusią su šiuo Susitarimu ir 3 straipsnyje nurodytomis bendradarbiavimo sritimis, kuri gali būti svarbi kitai Šaliai.

                  5.2.

                  Šalys keičiasi informacija, kuri gali būti reikalinga šiam Susitarimui įgyvendinti, pagal savo atitinkamas taisykles. Išskyrus atvejus, kai numatyta kitaip, Šalys neatskleidžia jokios informacijos, kuria dalijamasi taikant šį Susitarimą, jokiems asmenims, išskyrus Šalių darbuotojus arba jų oficialiai įgaliotus dirbti su tokia informacija asmenis, ir nesinaudoja šia informacija komerciniais tikslais. Tokiu atveju informacija atskleidžiama tik tokiu mastu, kuris gali būti reikalingas šio Susitarimo tikslais, ir ji turi likti visiškai konfidenciali.

                  5.3.

                  Prireikus atitinkamos Šalių įstaigos surengia susitikimus, per kuriuos pasikeičiama nuomonėmis.

            6.   KONFIDENCIALUMAS

                  6.1.

                  Kiekviena Šalis imasi visų pagrįstų atsargumo priemonių, kad pagal šį Susitarimą ir jo priedus gauta informacija nebūtų atskleista neleistinai. Šalis, teikdama informaciją kitai Šaliai, gali nurodyti, kurios informacijos dalies atskleisti negalima.

                  6.2.

                  Šalys susitaria apsaugoti įslaptintą informaciją, jeigu tokios yra, gautą iš kitos Šalies taikant šį Susitarimą, tokiu mastu, kaip reikalaujama pagal atitinkamas jų taisykles.

                  6.3.

                  Visų pirma, Šalys, laikydamosi atitinkamų savo taisyklių, neatskleidžia pagal šį Susitarimą iš viena kitos gautos informacijos, kuri laikoma privačia nuosavybe. Toks informacijos pobūdis tinkamai pažymimas pagal atitinkamas Šalių taisykles.

                  6.4.

                  Reikiamais atvejais Šalys susitaria dėl darbo tvarkos, taikytinos tolesnėms įslaptintos informacijos, pateiktos pagal šį Susitarimą, apsaugos procedūroms. Pagal tokias procedūras turėtų būti numatyta galimybė kiekvienai Šaliai patikrinti, kokių apsaugos priemonių ėmėsi kita Šalis.

            7.   SUSITARIMO ADMINISTRAVIMAS

                  7.1.

                  Įsteigiamas Jungtinis komitetas, kurį sudaro po vieną atstovą iš kiekvienos Šalies, kartu su jais gali dalyvauti stebėtojai iš Šalių valstybių narių ir ekspertai. Jungtinis komitetas yra atsakingas už veiksmingą šio Susitarimo veikimą.

                  7.2.

                  Jungtinio komiteto posėdžiai šaukiami ne rečiau kaip kartą per metus siekiant įvertinti ir peržiūrėti šio Susitarimo įgyvendinimą ir jie rengiami efektyviai naudojant lėšas. Bet kuri Šalis gali bet kuriuo metu pareikalauti sušaukti Junginio komiteto posėdį.

                  7.3.

                  Jungtinis komitetas gali nagrinėti visus klausimus, susijusius su Susitarimo veikimu ir įgyvendinimu. Svarbiausios komiteto atsakomybės sritys:

                              a)

                              išspręsti bet kokius klausimus, susijusius su Susitarimo taikymu ir įgyvendinimu;

                              b)

                              apsvarstyti būdus, kaip būtų galima geriau įgyvendinti šį Susitarimą ir tinkamais atvejais teikti Šalims rekomendacijas dėl jo pakeitimo;

                              c)

                              nustatyti naujas bendradarbiavimo sritis;

                              d)

                              priimti ir iš dalies keisti priedus ir susitarimus dėl darbo tvarkos, priklausančius šio Susitarimo taikymo sričiai;

                              e)

                              išspręsti visus nesutarimus ar ginčus dėl šio Susitarimo interpretavimo ar taikymo.

                  7.4.

                  Jungtinis komitetas veikia pagal Šalių atstovų susitarimą.

                  7.5.

                  Jungtinis komitetas priima savo darbo tvarkos taisykles.

            8.   FINANSAVIMAS

                  8.1.

                  Šalis, prašanti kitos Šalies suteikti pagalbą pagal šį Susitarimą, užtikrina tokios veiklos finansavimą.

                  8.2.

                  Su bendradarbiavimu pagal šį Susitarimą susiję finansiniai aspektai apibrėžiami pagal atitinkamiems Šalių biudžetams taikomas taisykles. Tinkamais atvejais Šalys sudaro atskirus susitarimus.

            9.   IŠORĖS SANTYKIAI IR BENDRADARBIAVIMAS

                  9.1.

                  Kiekviena šalis informuoja kitą Šalį apie savo tarptautinę veiklą, susijusią su šiuo Susitarimu, kuri gali būti svarbi kitai Šaliai.

                  9.2.

                  Tinkamais atvejais kiekviena Šalis gali tartis su kita Šalimi bet kuriuo klausimu, susijusiu su jos tarptautine veikla.

            10.   GINČŲ SPRENDIMAS

                  10.1.

                  Šalys deda visas pastangas, kad išspręstų visus nesutarimus dėl bendradarbiavimo pagal šį Susitarimą.

                  10.2.

                  Jei kurio nors nesutarimo nepavyksta išspręsti, bet kuri Šalis gali perduoti ginčą spręsti Jungtiniam komitetui, kuris, siekdamas ginčą išspręsti derybų būdu, rengia konsultacijas.

            11.   PERSONALO MAINAI
      Kad galėtų vykdyti šiame Susitarime ar jo prieduose aprašytą veiklą, Šalys reikiamais atvejais gali keistis darbuotojais ir juos komandiruoti pagal savo atitinkamas taisykles ir procedūras. Visi tokie apsikeitimai vykdomi laikantis Šalių sutartų sąlygų.
      12.   PRIEDAI
      Šio Susitarimo priedai yra neatskiriama šio Susitarimo dalis.
      13.   ĮSIGALIOJIMAS IR GALIOJIMO NUTRAUKIMAS

                  13.1.

                  Iki įsigaliojimo šis Susitarimas laikinai taikomas nuo pasirašymo dienos.

                  13.2.

                  Šis Susitarimas įsigalioja, kai Šalys raštu praneša viena kitai, kad jam įsigalioti būtinos jų vidaus procedūros užbaigtos, ir galioja tol, kol jo galiojimas nenutraukiamas.

                  13.3.

                  Bet kuri Šalis šio Susitarimo galiojimą gali bet kada nutraukti. Galiojimas nutraukiamas, kai viena Šalis prieš šešis mėnesius apie tai raštu praneša kitai Šaliai, jei Šalys abipusiu susitarimu tokio pranešimo apie nutraukimą neatšaukia iki šio laikotarpio pabaigos.

         Priimta Briuselyje

               Europos Sąjungos vardu

               Europos saugios oro navigacijos organizacijos vardu


title: 2011/469/ES: 2011 m. liepos 6 d. Europos Parlamento ir Tarybos sprendimas dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Danijos paraiška „EGF/2010/022 DK/LM Glasfiber“ )

text:
27.7.2011

               LT

               Europos Sąjungos oficialusis leidinys

               L 195/53

         EUROPOS PARLAMENTO IR TARYBOS SPRENDIMAS
   2011 m. liepos 6 d.
   dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Danijos paraiška „EGF/2010/022 DK/LM Glasfiber“)
   (2011/469/ES)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 28 punktą,
   atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą (2), ypač į jo 12 straipsnio 3 dalį,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką;

               (2)

               EGF taikymo sritis buvo išplėsta – nuo 2009 m. gegužės 1 d. galima teikti paraiškas dėl paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio;

               (3)

               2006 m. gegužės 17 d. tarpinstituciniame susitarime numatyta galimybė mobilizuoti EGF lėšas, neviršijant nustatytos didžiausios metinės 500 mln. EUR ribos;

               (4)

               2010 m. liepos 7 d. Danija pateikė paraišką mobilizuoti EGF lėšų dėl darbuotojų atleidimo įmonėje „LM Glasfiber“ ir ją iki 2011 m. vasario 3 d. papildė pateikdama papildomos informacijos. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 6 247 415 EUR sumą;

               (5)

               todėl EGF lėšos turėtų būti mobilizuotos finansinei paramai pagal Danijos pateiktą paraišką suteikti,

         PRIĖMĖ ŠĮ SPRENDIMĄ:
   1 straipsnis
   2011 m. finansinių metų Europos Sąjungos bendrajame biudžete iš Europos prisitaikymo prie globalizacijos padarinių fondo mobilizuojama 6 247 415 EUR įsipareigojimų ir mokėjimų asignavimų suma.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2011 m. liepos 6 d.

            Europos Parlamento vardu

            Pirmininkas

         J. BUZEK

            Tarybos vardu

            Pirmininkas

         M. DOWGIELEWICZ

      (1)  OL C 139, 2006 6 14, p. 1.

      (2)  OL C 406, 2006 12 30, p. 1.


title: 2009/728/EB: 2009 m. rugsėjo 30 d. Komisijos sprendimas, kuriuo be apribojimų pratęsiamas Lenkijos laivų registrui suteiktas Bendrijos pripažinimas (Tekstas svarbus EEE)

text:
1.10.2009

               LT

               Europos Sąjungos oficialusis leidinys

               L 258/34

      KOMISIJOS SPRENDIMAS

   2009 m. rugsėjo 30 d.
   kuriuo be apribojimų pratęsiamas Lenkijos laivų registrui suteiktas Bendrijos pripažinimas
   (Tekstas svarbus EEE)
   (2009/728/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į Europos Parlamento ir Tarybos reglamentą (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų (1), ypač į jo 15 straipsnį,
   kadangi:

               (1)

               Sprendimu 2006/660/EB (2) dalinį pripažinimą Lenkijos laivybos registrui Komisija suteikė trejiems metams. Toks pripažinimas suteikiamas klasifikacinėmis bendrovėmis vadinamoms organizacijoms, atitinkančioms visus kriterijus, išskyrus 1994 m. lapkričio 22 d. Tarybos direktyvos 94/57/EB dėl laivų apžiūros ir tikrinimo organizacijų ir atitinkamos jūrų administracijų veiklos bendrųjų taisyklių ir standartų (3) priedo A skirsnio „Bendrieji kriterijai“ 2 ir 3 dalyse išvardytus kriterijus. Pripažinimas galiojo tik Čekijos Respublikoje, Kipre, Lenkijoje, Lietuvoje, Maltoje ir Slovakijoje.

               (2)

               Lenkijos laivų registrą Komisija įvertino pagal Direktyvos 94/57/EB 11 straipsnio 3 dalį. Vertinimas pagrįstas keturiais patikrinimais, kuriuos 2007 m. atliko Europos jūrų saugumo agentūros ekspertai pagal Europos Parlamento ir Tarybos reglamento (EB) Nr. 1406/2002 (4) 2 straipsnio b punkto iii papunktį. Čekijos, Kipro, Lenkijos, Lietuvos, Maltos ir Slovakijos administracijų atstovai buvo pakviesti dalyvauti atliekant vertinimą. Komisija taip pat atsižvelgė į rezultatus, kuriuos gavo Europos jūrų saugumo agentūros ekspertai, 2009 m. balandžio ir gegužės mėn. patikrinę, kokią naujų laivų statybos priežiūros veiklą vykdo Lenkijos laivų registras ir kaip pagal Komisijos vertinimą Lenkijos laivų registras įgyvendino taisomąsias priemones.

               (3)

               Tose srityse, kuriose buvo nustatyta trūkumų, daugeliu atvejų Lenkijos laivų registras laiku įgyvendino tinkamas ir pakankamas taisomąsias priemones. Nepašalinti daugiausia registro taisyklių ir procedūrų įgyvendinimo trūkumai, visų pirma laivų statyklų kokybės kontrolės, naujų konstrukcijų tikrinimo, apžiūrą atliekančių pareigūnų mokymo ir kvalifikacijos, taip pat klasės pervedimo srityse. Todėl Lenkijos laivų registras paragintas toliau įgyvendinti atitinkamas taisomąsias priemones. Nors trūkumai dideli, jie nesuteikia pagrindo abejoti organizacijos svarbiausių sistemų ir kontrolės mechanizmų bendra kokybe.

               (4)

               Be to, įsigaliojo Reglamentas (EB) Nr. 391/2009. Reglamente numatyta, kad jo įsigaliojimo dieną organizacijos, jau pripažintos pagal Direktyvą 94/57/EB, pripažinimą išlaiko. Tokius pripažinimus Komisija turi persvarstyti iki 2010 m. birželio 17 d. ir nuspręsti, ar vienus apribojimus pakeisti kitais, ar juos panaikinti.

               (5)

               Iš Komisijos turimos informacijos, pagrįstos vertinimu ir atliktais patikrinimais, aiškėja, kad Lenkijos laivų registras apskritai laikosi Reglamente (EB) Nr. 391/2009 nustatytų visų veiklos sričių ir visų laivų tipų reikalavimų ir įpareigojimų.

               (6)

               Remiantis naujausiais pagal Paryžiaus susitarimo memorandumą dėl uosto valstybės kontrolės paskelbtais duomenimis apie patikrinimus, kuriuos pasirašiusios šalys atlikto iki 2008 m., 2006–2008 m. laivų sulaikymo dėl priežasčių, susijusių su jiems Lenkijos laivų registro išduotais liudijimais, koeficientas ir toliau buvo 0,77 % visų patikrinimų, o vidutinis atitinkamas pripažintų organizacijų koeficientas buvo 0,34 %.

               (7)

               Siekiant užtikrinti nepertraukiamą pripažinimo galiojimą, Lenkijos laivų registrui suteiktas pratęstas Bendrijos pripažinimas turėtų įsigalioti 2009 m. rugsėjo 29 d.

               (8)

               Šiame sprendime numatytos priemonės atitinka pagal Reglamento (EB) Nr. 391/2009 12 straipsnį sudaryto Jūrų saugumo ir teršimo iš laivų prevencijos komiteto nuomonę,

         NUSPRENDĖ:
   1 straipsnis
   Lenkijos laivų registrui suteiktas Bendrijos pripažinimas be apribojimų pratęsiamas nuo 2009 m. rugsėjo 29 d.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2009 m. rugsėjo 30 d.

            Komisijos vardu

         Antonio TAJANI

            Pirmininko pavaduotojas

      (1)  OL L 131, 2009 5 28, p. 11.

      (2)  OL L 272, 2006 10 3, p. 17.

      (3)  OL L 319, 1994 12 12, p. 20.

      (4)  OL L 208, 2002 8 5, p. 1.


title: 2012 m. rugsėjo 24 d. Tarybos sprendimas, kuriuo atnaujinama Europos profesinio mokymo plėtros centro valdančiosios tarybos sudėtis

text:
12.10.2012

               LT

               Europos Sąjungos oficialusis leidinys

               C 308/5

         TARYBOS SPRENDIMAS
   2012 m. rugsėjo 24 d.
   kuriuo atnaujinama Europos profesinio mokymo plėtros centro valdančiosios tarybos sudėtis
   2012/C 308/04
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Graikijos Vyriausybės pateiktą kandidatūrą,
   kadangi:

               (1)

               2012 m. liepos 16 d. (2) sprendimu Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2012 m. rugsėjo 18 d. iki 2015 m. rugsėjo 17 d.;

               (2)

               to centro valdančiosios tarybos nariai turėtų būti skiriami trejų metų laikotarpiui,

         NUSPRENDĖ:
   Vienintelis straipsnis
   Toliau nurodytas asmuo skiriamas Europos profesinio mokymo plėtros centro valdančiosios tarybos nariu laikotarpiui likusiam kadencijos laikui iki 2015 m. rugsėjo 17 d.:

      VYRIAUSYBĖS ATSTOVAS:

               Graikija

               Dimitrios V. SKIADAS

      Priimta Briuselyje 2012 m. rugsėjo 24 d.

            Tarybos vardu

            Pirmininkas

         S. ALETRARIS

      (1)  OL L 39, 1975 2 13, p. 1

      (2)  OL C 228, 2012 7 31, p. 3.


title: 2003 m. balandžio 8 d. Tarybos Sprendimas dėl Protokolo, patikslinančio Europos sutarties, steigiančio Europos Bendrijų bei jų valstybių narių ir Bulgarijos Respublikos asociaciją, prekybos aspektus siekiant atsižvelgti į šalių derybų rezultatus dėl žemės ūkiui taikytinų naujų abipusių lengvatų, pasirašymo

text:
Svarbus teisinis pranešimas

|

32003D0286

Oficialusis leidinys L 102 , 24/04/2003 p. 0060 - 0064

		Tarybos Sprendimas2003 m. balandžio 8 d.dėl Protokolo, patikslinančio Europos sutarties, steigiančio Europos Bendrijų bei jų valstybių narių ir Bulgarijos Respublikos asociaciją, prekybos aspektus siekiant atsižvelgti į šalių derybų rezultatus dėl žemės ūkiui taikytinų naujų abipusių lengvatų, pasirašymo(2003/286/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į 133 straipsnį kartu su 300 straipsnio 2 dalies 1 pastraipos pirmuoju sakiniu,atsižvelgdama į Komisijos pasiūlymą,kadangi:(1) Europos sutartyje, steigiančioje Europos Bendrijų bei jų valstybių narių ir Bulgarijos Respublikos asociaciją [1], numatytos tam tikros abipusės lengvatos, taikytinos prekybai tam tikrais žemės ūkio produktais.(2) Europos sutarties 21 straipsnio 5 dalyje numatyta, kad Bendrija ir Bulgarija atlieka kiekvieno produkto patikrinimą ir remdamosi metodiškumo bei savitarpiškumo principais nustato galimybes suteikti viena kitai tolesnes lengvatas.(3) Europos sutarties su Bulgarija preferencinių susitarimų pirmosios pataisos buvo pateiktos Protokole, patikslinančiame Europos sutarties prekybos aspektus siekiant atsižvelgti į Austrijos Respublikos, Suomijos Respublikos ir Švedijos Karalystės įstojimą į Europos Sąjungą ir derybų dėl žemės ūkio Urugvajaus raundo rezultatus, įskaitant esamų preferencinių susitarimų, patvirtintų Tarybos direktyva 1999/278/EB [2], pataisas.(4) Preferencinių susitarimų pataisos taip pat buvo numatytos derybomis dėl prekybos žemės ūkio srityje liberalizavimo, kurios baigėsi 2000 metais. Bendrija pradėjo jas taikyti nuo 2000 m. liepos 1 d. pagal 2000 m. spalio 9 d. Tarybos reglamentą (EB) Nr. 2290/ 2000, nustatantį tam tikras Bendrijos tarifų kvotų lengvatas tam tikriems žemės ūkio produktams ir numatantį Europos sutartyje su Bulgarija [3] numatytų tam tikrų lengvatų žemės ūkio srityje pataisą kaip savarankišką ir laikinąją priemonę. Ši preferencinių susitarimų antroji pataisa kol kas nebuvo įtraukta į Europos sutartį pridedant Papildomą protokolą.(5) Derybos dėl Europos sutarties su Bulgarija dėl preferencinių susitarimų tolesnių pataisų buvo baigtos 2002 m. spalio 18 d.(6) Naujas Europos suarimo Papildomas protokolas, patikslinantis Europos Bendrijų bei jų valstybių narių ir Bulgarijos Respublikos sudarytos Europos sutarties prekybos aspektus, (toliau — Protokolas) turėtų būti patvirtintas siekiant suvienodinti visas prekybos tarp abiejų šalių žemės ūkio srityje lengvatas, įskaitant 2000 ir 2002 metais užbaigtų derybų rezultatus.(7) 1993 m. liepos 2 d. Komisijos reglamentas (EEB) Nr.2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą [4], taikymo nuostatas, kodifikavo tarifų kvotų, taikytinų chronologine tvarka pagal muitinės deklaracijų datas, administravimo taisykles. Taigi tam tikros tarifų kvotos pagal šį sprendimą turėtų būti administruojamos laikantis tų taisyklių.(8) Šiam sprendimui įgyvendinti reikalingos priemonės turėtų būti patvirtintos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką [5].(9) Dėl pirmiau minėtų derybų rezultatų Reglamentas (EC) Nr.2290/2000 iš esmės neteko svarbos, todėl turėtų būti panaikintas,NUSPRENDĖ:1 straipsnisPridėtas Protokolas, patikslinantis Europos sutarties, steigiančios Europos Bendrijų bei jų valstybių narių ir Bulgarijos Respublikos asociaciją, prekybos aspektus siekiant atsižvelgti į šalių derybų rezultatus dėl žemės ūkiui taikytinų naujų abipusių lengvatų, patvirtinamas Bendrijos vardu.2 straipsnisTarybos pirmininkas yra įgaliojamas paskirti asmenį, kuriam suteikiami įgaliojimai pasirašyti šį Protokolą Bendrijos vardu ir pranešti apie patvirtinimą, kaip numatyta Protokolo 3 straipsnyje.3 straipsnis1. Įsigaliojus šiam sprendimui, susitarimai, pateikti prie šio Sprendimo pridėto Protokolo prieduose, pakeičia susitarimus, nurodytus X ir XI prieduose, kaip nurodyta Europos sutarties, steigiančios Europos Bendrijų bei jų valstybių narių ir Bulgarijos Respublikos asociaciją, 21 straipsnio 2 dalyje ir 21 straipsnio 3 dalyje.2. Komisija patvirtina Protokolo taikymo 5 straipsnio 2 dalyje nustatyta tvarka išsamias taisykles.4 straipsnis1. Komisija gali 5 straipsnio 2 dalyje nustatyta tvarka keisti šio Sprendimo priede tarifų kvotoms suteiktus eilės numerius. Tarifų kvotas, kurių eilės numeris yra virš 09.5100, Komisija administruoja pagal Reglamento (EEB) Nr. 2454/93 308a, 308b ir 308c straipsnius.2. Visi prekių, kurioms taikytinos tarifų kvotos ir kurioms nuo 2002 m. liepos 1 d. nustatytas laisvas judėjimas pritaikius Reglamento (EB) Nr. 2290/2000 A(b) priede numatytas lengvatas, kiekiai įskaitomi į kiekius, numatytus pridėto Protokolo A(b) priedo ketvirtajame stulpelyje, išskyrus kiekius, dėl kurių importo licencijos buvo išduotos iki 2002 m. liepos 1 d.5 straipsnis1. Komisijai padeda Grūdinių kultūrų valdymo komitetas, įsteigtas pagal Tarybos reglamento (EEB) Nr. 1766/92 23 straipsnį [6]), arba tam tikrais atvejais komitetas, įsteigtas pagal kitų Reglamentų dėl žemės ūkio rinkų bendro organizavimo tam tikras nuostatas.2. Darant nuorodą į šią straipsnio dalį, taikomi Sprendimo 1999/468/EB 4 ir 7 straipsniai.Sprendimo 1999/468/EB 4 straipsnio 3 dalyje nustatytas laikotarpis — vienas mėnuo.3. Komitetas patvirtina savo darbo tvarkos taisykles.6 straipsnisReglamentas (EB) Nr. 2290/2000 panaikinamas nuo Protokolo įsigaliojimo.Priimtas 2003 m. balandžio 8 d. Liuksemburge.Tarybos varduPirmininkasG. Drys[1] OL L 358, 1994 12 31, p. 3.[2] OL L 112, 1999 4 29, p. 1.[3] OL L 262, 2000 10 17, p. 1.[4] OL L 253, 1993 10 11, p. 1. Reglamentas su paskutiniais pakeitimais, padarytais Reglamentu (EB) Nr. 444/2002 (OL L 68, 2002 3 12, p. 11.[5] OL L 184, 1999 7 17, p. 23.[6] OL L 181, 1992 7 1, p. 21. Reglamentas su paskutiniais pakeitimais, padarytais Reglamentu (EB) Nr. 1666/2000 (OL L 193, 2000 7 29, p. 1).--------------------------------------------------PRIEDASES tarifinių kvotų Bulgarijos kilmės produktams eilės numeriai(nurodyti 4 straipsnyje)Kvotos eilės Nr. | KN kodas | Aprašymas |09.4598 | 01029005 | Gyvi galvijai ne didesnės kaip 80 kg masės |09.4537 | 01029021010290290102904101029049 | Gyvi galvijai, kurių masė didesnė kaip 80 kg, bet ne didesnė kaip 300 kg |09.4563 | ex010290 | Telyčios ir karvės, neskerstinos, šių kalnų veislių: pilkosios, rudosios, geltonosios, dėmėtosios Simmental ir Pinzgau |09.4651 | 02010202 | Galvijiena, šviežia, atšaldyta arba sušaldyta |09.4671 | ex0203 | Naminių kiaulių mėsa, šviežia, atšaldyta arba sušaldyta |021011021012021019 | Kiauliena, sūdyta, užpilta sūrymu, džiovinta arba rūkyta |160100 | Dešros ir panašūs produktai |16024116024260249 | Kiaulienos gaminiai arba konservai, kiaulienos subproduktai arba kraujas |09.5854 | ex0207 | Naminių paukščių, klasifikuojamų 0105 pozicijoje, išskyrus 02072791, 02073591, 02072791 pozicijas, mėsa ir valgomieji subproduktai |09.4675 | 040310110403101304031019040310310403103304031039 | Jogurtas |09.4660 | 0406 | Sūriai ir varškė |09.5891 | 04070030 | Naminių paukščių kiaušiniai, su lukštais, neskirti inkubacijai (perinimui) |09.6223 | 0701905007019090 | Bulvės |09.6225 | 07020000 | Pomidorai |09.6231 | 0707 | Agurkai ir dygliuotieji agurkai (kornišonai), švieži arba atšaldyti |09.6233 | 07096010 | Saldžiosios paprikos |09.5892 | 07099070 | Aguročiai |09.6161 | 071021000710220007102900071080510710806907108095 | Sušaldytos daržovės |09.4725 | 071151002003102020031030 | Pievagrybiai (Agaricus genties): |09.6245 | 080610 | Šviežios vynuogės |09.6247 | 080810 | Obuoliai |09.6249 | 0808201008082050 | Kriaušės |09.6253 | 08091000 | Abrikosai |09.5731 | 0809200811907508119080 | Vyšnios |09.6255 | 080930 | Persikai |09.6162 | 08094005 | Slyvos |09.6261 | 08101000 | Braškės ir žemuogės, šviežios |09.5573 | 08129010 | Abrikosai, konservuoti neilgam saugojimui |09.4676 | 1001 | Kviečiai ir meslinas |11090000 | Kviečių glitimas |09.5893 | 10020000 | Rugiai |11021000 | Ruginiai miltai |11031910 | Rugių kruopos ir rupiniai |11032010 | Rugių granulės |09.5894 | 1003 | Miežiai |11029010 | Miežiniai miltai |11031930 | Miežių kruopos ir rupiniai |11032020 | Miežių granulės |09.5895 | 1004 | Avižos |11029030 | Avižiniai miltai |11031940 | Avižų kruopos ir rupiniai |11032030 | Avižų granulės |09.4677 | 1005109010059000 | Kukurūzai |09.6275 | 15121110151211911512191015121991 | Saulėgrąžų arba dygminų aliejus ir jo frakcijos |09.6277 | 160232160239 | Paruošta arba konservuota naminių paukščių mėsa |09.5896 | 16030010 | Ekstraktai ir sultys, supakuoti į ne didesnes kaip 1 kg pakuotes |09.6279 | 20011000 | Agurkai, konservuoti |09.5897 | 20019070 | Saldžiosios paprikos, konservuotos |09.6281 | 2002 | Paruošti arba konservuoti pomidorai |09.5898 | 20051000200520202005208020054000200551002005590020056000200590302005905020059060200590702005907520059080 | Kitos daržovės, paruoštos arba konservuotos |09.6285 | 20079933 | Braškių ir žemuogių džemas |09.5899 | 20084011200840212008402920084039200840512008405920084071200840792008409120084099 | Kriaušės, paruoštos arba konservuotos |09.6287 | 200850 | Abrikosai, paruošti arba konservuoti |09.6291 | 200870 | Persikai, paruošti arba konservuoti |09.6293 | 200880 | Braškės ir žemuogės, paruoštos arba konservuotos |09.5900 | 2309105123091090 | Kačių ir šunų maistas |09.5732 | 2309903123099041 | Produktai, naudojami gyvūnų pašarams |09.6299 | 240110102401106024011070240120102401206024012070 | Tabakas |--------------------------------------------------


title: 2006 m. gruodžio 22 d. Komisijos sprendimas, įsteigiantis sandorių kainodaros ekspertų grupę

text:
6.2.2007

               LT

               Europos Sąjungos oficialusis leidinys

               L 32/189

      KOMISIJOS SPRENDIMAS,

   2006 m. gruodžio 22 d.
   įsteigiantis sandorių kainodaros ekspertų grupę
   (2007/75/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:

               (1)

               Komisijos tarnybų parengtame tyrime „Bendrovių apmokestinimas vidaus rinkoje“ (1) nurodoma, kad su sandorių kainodara susijusios mokesčių problemos tampa vis svarbesnės sprendžiant vidaus rinkos klausimus.

               (2)

               Komunikate „Vidaus rinkos be mokesčių kliūčių link. Strategija, suteikianti bendrovėms konsoliduotą pelno mokesčio bazę veiklai visoje ES“ (2) Komisija pripažino poreikį pasitelkti sandorių kainodaros specialistus.

               (3)

               2002 m. neformaliai įkurtas „ES jungtinis sandorių kainodaros forumas“.

               (4)

               Nuo įkūrimo „ES jungtinis sandorių kainodaros forumas“ buvo naudingas valstybių narių ir privataus sektoriaus diskusijų forumas, paskatinęs Komisiją pasiūlyti du elgesio kodeksus, kuriuos vėliau Taryboje priėmė valstybės narės.

               (5)

               Atsižvelgiant į teigiamą šio forumo darbo patirtį ir į tai, kad Komisijai ir toliau bus reikalingas toks organas, forumo darbo tęstinumas turi būti įteisintas oficialiu aktu. Todėl būtina įsteigti sandorių kainodaros ekspertų grupę ir apibrėžti jos užduotis bei struktūrą.

               (6)

               Sandorių kainodaros ekspertų grupę turėtų sudaryti vyriausybių ir privataus sektoriaus sandorių kainodaros srities ekspertai.

               (7)

               Sandorių kainodaros ekspertų grupė turėtų padėti Komisijai ir ją konsultuoti, kai sprendžiami su sandorių kainodara susiję mokesčių klausimai.

               (8)

               Nepažeidžiant saugumo taisyklių, kurių tekstas kaip Komisijos darbo tvarkos taisyklių priedas pateikiamas Sprendime 2001/844/EB, EAPB, Euratomas (3), reikėtų numatyti grupės nariams taikomas informacijos atskleidimo taisykles.

               (9)

               Grupės narių asmens duomenys turėtų būti tvarkomi remiantis 2000 m. gruodžio 18 d. Europos Parlamento ir Tarybos reglamentu (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (4).

               (10)

               Tikslinga nustatyti šio sprendimo taikymo laikotarpį. Komisija vėliau svarstys jo pratęsimo tikslingumą,

         NUSPRENDĖ:
   1 straipsnis
   Sandorių kainodaros ekspertų grupė
   Nuo 2007 m. kovo 1 d. įsteigiama sandorių kainodaros ekspertų grupė (toliau – grupė).
   Grupė vadinama „ES jungtiniu sandorių kainodaros forumu“.
   2 straipsnis
   Funkcijos
   Grupei pavedama:

               —

               sukurti platformą, kurioje verslo ir nacionalinių mokesčių administracijų ekspertai galėtų aptarti sandorių kainodaros problemas, dėl kurių įmonės Bendrijoje susiduria su tarpvalstybinės veiklos kliūtimis;

               —

               konsultuoti Komisiją sandorių kainodaros klausimais;

               —

               siekiant vienodesnio sandorių kainodaros taisyklių taikymo Bendrijoje, padėti Komisijai rasti praktinius sprendimus, suderintus su EBPO gairėmis (5).

         3 straipsnis
   Konsultacijos
   1.   Komisija gali konsultuotis su grupe visais su sandorių kainodara susijusiais klausimais.
   2.   Grupės pirmininkas gali patarti Komisijai konsultuotis su grupe tam tikru klausimu.
   4 straipsnis
   Narystė – Skyrimas
   1.   Grupę sudaro ne daugiau kaip 43 nariai:

               (a)

               po vieną atstovą iš kiekvienos valstybės narės;

               (b)

               ne daugiau kaip 15 privataus sektoriaus atstovų;

               (c)

               pirmininkas.

         2.   Valstybių narių atstovus skiria atitinkamos nacionalinės valdžios institucijos. Šie nariai – tai valstybės tarnautojai, dirbantys sandorių kainodaros srityje.
   3.   Privataus sektoriaus narius Komisija skiria iš specialistų, turinčių patirties ir kompetencijos sandorių kainodaros srityje, rato.
   4.   Kandidatai, kurie buvo laikomi tinkamais, bet nebuvo paskirti, gali būti įrašyti į rezervo sąrašą, iš kurio Komisija gali skirti naujus narius vietoje buvusių.
   5.   Privataus sektoriaus nariai skiriami veikti individualiai ir konsultuoja Komisiją neveikiami jokios išorinės įtakos.
   6.   Jie laiku praneša Komisijai apie visus interesų konfliktus, galinčius turėti neigiamos įtakos jų objektyvumui.
   7.   Komisija taip pat skiria pirmininką.
   8.   Grupės nariai skiriami dvejų metų kadencijai ir gali būti skiriami kitai kadencijai. Jie eina savo pareigas, kol vietoje jų nepaskiriami kiti nariai, arba iki savo kadencijos pabaigos.
   9.   Nariai gali būti pakeisti kitais nariais likusiam kadencijos laikui bet kuriuo iš šių atvejų:

               (a)

               kai narys atsistatydina;

               (b)

               kai narys nebegali veiksmingai dalyvauti grupės svarstymuose;

               (c)

               kai narys neatitinka Sutarties 287 straipsnio;

               (d)

               kai kitaip, nei nurodyta 5 dalyje, narys nebėra nepriklausomas nuo išorinės įtakos;

               (e)

               kai kitaip, nei nurodyta 6 dalyje, narys laiku nepraneša Komisijai apie interesų konfliktą.

         10.   Individualiai skiriamų narių vardai ir pavardės skelbiami TAXUD GD tinklavietėje. Narių vardai ir pavardės renkami, tvarkomi ir skelbiami pagal Reglamentą (EB) Nr. 45/2001.
   5 straipsnis
   Darbas
   1.   Komisijai leidus, grupė gali sudaryti pogrupius, kuriems pavedama nagrinėti specifinius klausimus pagal grupės nustatytas veiklos sąlygas. Pogrupiai baigia veiklą iš karto, kai įvykdo jiems pavestą užduotį.
   2.   Komisijos atstovas gali prašyti ekspertų arba stebėtojų, kompetentingų tam tikru darbotvarkėje numatytu klausimu, dalyvauti grupės darbe arba pogrupio svarstymuose ar darbe, jei, Komisijos nuomone, tai yra būtina arba naudinga.
   Pirmiausia dalyvauti stebėtojų teisėmis gali būti pakviesti šalių kandidačių ir EBPO sekretoriato atstovai.
   3.   Dalyvaujant grupės arba pogrupio svarstymuose ar darbe gauta informacija neatskleidžiama, jei, Komisijos nuomone, tokia informacija yra konfidencialaus pobūdžio.
   4.   Grupė ir jos pogrupiai paprastai renkasi Komisijos patalpose, laikydamiesi jos nustatytos tvarkos ir tvarkaraščio. Komisija teikia sekretoriato paslaugas.
   5.   Šiuose posėdžiuose gali dalyvauti suinteresuoti Komisijos pareigūnai.
   6.   Vadovaudamasi Komisijos patvirtintomis standartinėmis darbo tvarkos taisyklėmis, grupė tvirtina savo darbo tvarkos taisykles.
   7.   Komisijos tarnybos gali skelbti arba įkelti į interneto tinklavietę (6) visas grupės sudarytas santraukas, išvadas ar dalines išvadas arba darbinius dokumentus atitinkamo dokumento originalo kalba.
   6 straipsnis
   Išlaidų apmokėjimas
   Komisija apmoka narių, ekspertų ir stebėtojų kelionės ir prireikus pragyvenimo išlaidas, susijusias su jų dalyvavimu grupės veikloje, vadovaudamasi Komisijos taisyklėmis dėl išorės ekspertų išlaidų kompensavimo.
   Nariams, kitiems ekspertams ir stebėtojams už darbą neatlyginama.
   Posėdžių išlaidos apmokamos neviršijant metinio biudžeto, kurį grupei skiria atsakingas Komisijos departamentas.
   7 straipsnis
   Galiojimo pabaiga
   Šis sprendimas netenka galios 2011 m. kovo 31 d.

      Priimta Briuselyje, 2006 m. gruodžio 22 d.

            Komisijos vardu

         László KOVÁCS

            Komisijos narys

      (1)  SEC (2001) 1681, 2001 10 23.

      (2)  COM(2001) 582 galutinis, 2001 10 23.

      (3)  OL L 317, 2001 12 3, p. 1.

      (4)  OL L 8, 2001 1 12, p. 1.

      (5)  1995 m. liepos mėn. priimtos EBPO sandorių kainodaros gairės daugiašalėms įmonėms ir mokesčių administratoriams.

      (6)  http://ec.europa.eu/taxation_customs/taxation/company_tax/transfer_pricing/forum/index_en.htm


title: 2016 m. gegužės 31 d. Komisijos sprendimas (ES, Euratomas) 2016/883 dėl standartinių saugumo priemonių, pavojaus lygių ir krizinių situacijų valdymo Komisijoje įgyvendinimo taisyklių pagal Sprendimo (ES, Euratomas) 2015/443 dėl saugumo Komisijoje 21 straipsnį

text:
3.6.2016

               LT

               Europos Sąjungos oficialusis leidinys

               L 146/25

         KOMISIJOS SPRENDIMAS (ES, Euratomas) 2016/883
   2016 m. gegužės 31 d.
   dėl standartinių saugumo priemonių, pavojaus lygių ir krizinių situacijų valdymo Komisijoje įgyvendinimo taisyklių pagal Sprendimo (ES, Euratomas) 2015/443 dėl saugumo Komisijoje 21 straipsnį
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos atominės energijos bendrijos steigimo sutartį,
   atsižvelgdama į 2015 m. kovo 13 d. Komisijos sprendimą (ES, Euratomas) 2015/443 dėl saugumo Komisijoje (1), ypač į jo 21 straipsnį,
   kadangi:

               (1)

               standartinių saugumo priemonių, pavojaus lygių ir krizinių situacijų valdymo įgyvendinimo taisyklių tikslas – suteikti fizinės asmenų, patalpų arba kito turto neliečiamybės tinkamo lygio apsaugą, kuri atitiktų nustatytą pavojų, taip pat veiksmingai ir laiku užtikrinti saugumą;

               (2)

               saugumo pavojaus lygių sistemą, kurią Komisija sukūrė priėmusi Komisijos sprendimą 2007/65/EB (2), reikia peržiūrėti ir supaprastinti, kad, reaguojant į grėsmę saugumui, tą sistemą būtų galima taikyti lanksčiau ir veiksmingiau;

               (3)

               įsteigta funkcijų atžvilgiu savarankiška Sąjungos įstaiga Europos išorės veiksmų tarnyba, todėl, vykdant pareigą rūpintis Komisijos darbuotojais, galiojančias pavojaus lygių taisykles reikia iš dalies pakeisti. Europos išorės veiksmų tarnyba yra atsakinga už Europos Sąjungos delegacijos patalpų ir ten dirbančių darbuotojų saugumą ir saugą;

               (4)

               visapusiškai laikantis vidaus darbo tvarkos taisyklių, kaip nurodyta Sprendimo (ES, Euratomas) 2015/443 21 straipsnyje, šis sprendimas priimamas atskiru Komisijos sprendimu dėl įgaliojimų suteikimo už saugumo reikalus atsakingam Komisijos nariui;

               (5)

               Sprendimas 2007/65/EB turėtų būti panaikintas,

         PRIĖMĖ ŠĮ SPRENDIMĄ:
   1 SKYRIUS

      BENDROSIOS NUOSTATOS

   1 straipsnis
   Apibrėžtis
   Be Sprendimo (ES, Euratomas) 2015/443 1 straipsnyje nustatytų terminų, vartojamas šis terminas:

      pavojaus lygio priemonės– saugumo priemonių, kuriomis Komisijoje, atsižvelgiant į grėsmę, tam tikru lygiu fiziškai apsaugoma asmenų, patalpų arba kito turto neliečiamybė, rinkinys.
   2 straipsnis
   Dalykas ir taikymo sritis
   1.   Pagal Sprendimą (ES, Euratomas) 2015/443 šiuo sprendimu nustatomos pavojaus lygio priemonės, kurių imamasi numatant grėsmę ir incidentus, darančius poveikį saugumui Komisijoje, ir į juos reaguojant, taip pat priemonės, būtinos krizinėms situacijoms valdyti.
   2.   Komisijos patalpose taikoma saugumo sistema, sudaryta iš standartinių saugumo priemonių ir trijų pavojaus lygių priemonių. Standartinės saugumo priemonės ir pavojaus lygio priemonės žymimos spalvomis: BALTA reiškia standartines saugumo priemones; GELTONA, ORANŽINĖ ir RAUDONA reiškia padidėjusios grėsmės lygius.
   3.   Pagal 4 straipsnyje nustatytas pareigas šis sprendimas taikomas visiems Komisijos padaliniams ir visose Komisijos patalpose, esančiose Europos Sąjungoje ir už jos ribų.
   3 straipsnis
   Pavojaus lygių priemonės
   1.   Jei Komisija nėra nustačiusi, kad yra konkreti grėsmė arba tikėtinas incidentas, galintis paveikti fizinę asmenų, patalpų arba kito turto neliečiamybę, taikomos standartinės pavojaus BALTOJO lygio priemonės. Jos naudojamos kasdien ir sukurtos siekiant užtikrinti deramą saugumo lygį.
   2.   Jei yra grasinimų arba įvyko incidentas, paveikęs fizinę asmenų, patalpų arba kito turto neliečiamybę ir galintis neigiamai paveikti Komisiją arba jos darbą, taikomos pavojaus GELTONOJO lygio priemonės.
   3.   Jei yra grasinimų, susijusių su poveikiu fizinei asmenų, patalpų arba kito turo neliečiamybei, kurių tiesioginis taikinys yra Komisija arba jos darbas, net jei konkretūs taikiniai arba laikas neišaiškinti, taikomos pavojaus ORANŽINIO lygio priemonės.
   4.   Jei grasinama tiesioginiu išpuoliu, paveiksiančiu fizinę asmenų, patalpų arba kito turo neliečiamybę, kurio tiesioginis taikinys yra Komisija arba jos darbas, taikomos pavojaus RAUDONOJO lygio priemonės.
   4 straipsnis
   Pareigos
   1.   Už saugumą atsakingas Komisijos narys:

               a)

               tardamasis su kitomis Europos įstaigomis ir kitais susijusiais Europos subjektais, sprendžia dėl pavojaus lygio pakeitimo;

               b)

               Žmogiškųjų išteklių ir saugumo generalinio direktorato patarimu sprendžia, kurios iš specialiųjų pavojaus lygio priemonių turi būti įgyvendintos atsižvelgiant į susidariusią saugumo situaciją ir kokių papildomų priemonių reikia imtis;

               c)

               apie visus pagal šį straipsnį priimtus sprendimus informuoja Komisijos pirmininką ir narius.

         2.   Žmogiškųjų išteklių ir saugumo generalinis direktoratas:

               a)

               yra atsakingas už šio sprendimo įgyvendinimą Komisijos patalpose, esančiose Europos Sąjungos valstybėse narėse;

               b)

               pagal Sprendimo (ES, Euratomas) 2015/443 18 straipsnio 2 dalį užtikrina išorės ryšių palaikymą, kai yra grasinimų arba įvyko incidentas, paveikęs fizinę asmenų, patalpų arba kito turto neliečiamybę Komisijoje;

               c)

               jei reikia, 1 dalies a ir b punktuose nustatytus sprendimus priima skubiai. Ėmęsis tokių priemonių, Žmogiškųjų išteklių ir saugumo generalinis direktoratas kuo skubiau apie tas priemones ir priežastis, kodėl jų reikėjo imtis, informuoja už saugumą atsakingą Komisijos narį;

               d)

               nuolat stebi grėsmę ir pavojų saugumui.

         3.   Humanitarinės pagalbos ir civilinės saugos generalinis direktoratas yra atsakingas už šio sprendimo įgyvendinimą visuose savo biuruose, esančiuose trečiosiose šalyse.
   4.   Komunikacijos generalinis direktoratas yra atsakingas už šio sprendimo įgyvendinimą Komisijos atstovybėse ir regioninėse atstovybėse.
   5.   Jungtinio tyrimų centro generalinis direktoratas yra atsakingas už šio sprendimo įgyvendinimą Komisijos Jungtinio tyrimų centro patalpose.
   6.   Jei reikia, išvardyti generaliniai direktoratai gali papildomų saugumo priemonių pagal šį sprendimą ir Sprendimą (ES, Euratomas) 2015/443 imtis skubiai. Apie visas tokias priemones nedelsiant informuojamas Žmogiškųjų išteklių ir saugumo generalinis direktoratas.
   5 straipsnis
   Priemonės
   1.   Pagal Sprendimą (ES, Euratomas) 2015/443 saugumo priemonių imasi ir jas įgyvendina Žmogiškųjų išteklių ir saugumo generalinis direktoratas. Nebaigtinį priemonių sąrašą parengia ir įgyvendina Žmogiškųjų išteklių ir saugumo generalinis direktoratas.
   2.   Pavojaus lygio priemonės turi būtinai atitikti Sprendimą (ES, Euratomas) 2015/443. Apibrėžiant pavojaus lygius, glaudžiai bendradarbiaujama su kitų Europos institucijų, kitų susijusių Europos subjektų ir valstybių narių, kuriose yra Komisijos patalpų, kompetentingomis tarnybomis.
   3.   Viešosiose vietose pavojaus lygiai parodomi naudojantis spalvų signalų sistema, o spalva keičiama pagal pavojaus lygį.
   4.   Pavojaus BALTOJO lygio saugumo priemonės aprašomos pagal Sprendimo (ES, Euratomas) 2015/443 21 straipsnio 2 dalį parengtame saugumo pranešime.
   2 SKYRIUS

      KITOS IR BAIGIAMOSIOS NUOSTATOS

   6 straipsnis
   Skaidrumas
   Apie šį sprendimą informuojami Komisijos darbuotojai ir visi asmenys, kuriems jis taikomas.
   7 straipsnis
   Panaikinimas
   Sprendimas 2007/65/EB panaikinamas.
   8 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2016 m. gegužės 31 d.

            Komisijos vardu

            Pirmininko pavedimu

         Kristalina GEORGIEVA

            Pirmininko pavaduotoja

      (1)  OL L 72, 2015 3 17, p. 41.

      (2)  2006 m. gruodžio 15 d. Komisijos sprendimas 2007/65/EB, nustatantis Komisijos standartines saugumo priemones ir pavojaus lygius bei iš dalies keičiantis jos darbo tvarkos taisyklių nuostatas dėl operatyvinės krizių valdymo tvarkos (OL L 32, 2007 2 6, p. 144).


title: 2001 m. gruodžio 3 d. Tarybos sprendimas dėl Papildomo protokolo, kuriuo reguliuojami Europos bendrijos ir jos valstybių narių ir buvusiosios Jugoslavijos Respublikos Makedonijos stabilizavimo ir asociacijos susitarimo prekybos aspektai, siekiant atsižvelgti į šalių derybų dėl tarpusavio preferencinių lengvatų tam tikriems vynams, vynų pavadinimų abipusio pripažinimo, apsaugos ir kontrolės bei spiritinių ir aromatintų gėrimų pavadinimų abipusio pripažinimo, apsaugos ir kontrolės, rezultatus

text:
Svarbus teisinis pranešimas

|

32001D0916

Oficialusis leidinys L 342 , 27/12/2001 p. 0006 - 0008

		Tarybos sprendimas2001 m. gruodžio 3 d.dėl Papildomo protokolo, kuriuo reguliuojami Europos bendrijos ir jos valstybių narių ir buvusiosios Jugoslavijos Respublikos Makedonijos stabilizavimo ir asociacijos susitarimo prekybos aspektai, siekiant atsižvelgti į šalių derybų dėl tarpusavio preferencinių lengvatų tam tikriems vynams, vynų pavadinimų abipusio pripažinimo, apsaugos ir kontrolės bei spiritinių ir aromatintų gėrimų pavadinimų abipusio pripažinimo, apsaugos ir kontrolės, rezultatus(2001/916/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmosios pastraipos pirmuoju sakiniu ir 300 straipsnio 4 dalį,atsižvelgdama į Komisijos pasiūlymą,kadangi:(1) Europos bendrijos ir jos valstybių narių ir buvusiosios Jugoslavijos Respublikos Makedonijos stabilizavimo ir asociacijos susitarimas, toliau – Stabilizavimo ir asociacijos susitarimas, buvo parafuotas 2000 m. lapkričio 24 d. ir pasirašytas 2001 m. balandžio 9 d. Liuksemburge pasikeičiant laiškais. Stabilizavimo ir asociacijos susitarimo 27 straipsnio 4 dalyje numatyta, kad prekybos vynu ir spiritiniais gėrimais tvarka dar turi būti nustatyta.(2) Laikydamosi 1998 m. kovo 11 d. Tarybos priimtų direktyvų, Komisija ir buvusioji Jugoslavijos Respublika Makedonija 2001 m. birželio 20 d. susitarė dėl naujų tarpusavio prekybos lengvatų tam tikriems vynams ir dėl abipusio vynų ir spiritinių gėrimų pavadinimų pripažinimo, apsaugos ir kontrolės. Kad tai būtų suderinta su bendru stabilizavimo procesu, tų derybų rezultatai turi būti įtraukti į Stabilizavimo ir asociacijos susitarimą kaip Papildomas protokolas.(3) Komisija turi numatyti galimybę priimti įgyvendinimo reglamentus dėl prekybos lengvatų, taikomų tam tikriems vynams, padedama Muitinės kodekso komiteto, įsteigto pagal 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą [1], 248a straipsnį, nepaisant 1999 m. gegužės 17 d. Tarybos reglamento (EB) Nr. 1493/1999 dėl bendro vyno rinkos organizavimo [2] 62 straipsnio. Komisija iš dalies pakeičia ir techniškai pritaiko įgyvendinimo reglamentus, kurie gali atsirasti kaip naujų preferencinių susitarimų, protokolų, pasikeitimų laiškais ar kitų Europos bendrijos ir buvusiosios Jugoslavijos Respublikos Makedonijos sudarytų aktų rezultatas arba kurie būtini laikantis Kombinuotosios nomenklatūros ir TARIC kodų pakeitimų.(4) Siekdama palengvinti tam tikrų Protokolo nuostatų įgyvendinimą, Komisija turi būti įgaliota Bendrijos vardu patvirtinti spendimus, kuriais iš dalies pakeičiami Susitarimo dėl vynų pavadinimų abipusio pripažinimo, apsaugos ir kontrolės (Protokolo II priedas) ir Susitarimo dėl spiritinių ir aromatizuotų gėrimų pavadinimų abipusio pripažinimo, apsaugos ir kontrolės (Protokolo II priedas) sąrašai ir protokolai. Priimant šiuos aktus Komisijai turi padėti Vynininkystės vadybos komitetas, įsteigtas pagal Reglamento (EB) Nr. 1493/199974 straipsnį, Spiritinių gėrimų vykdomasis komitetas, įsteigtas pagal 1989 m. gegužės 29 d. Tarybos reglamentą (EEB) Nr. 1576/89, nustatantį bendrąsias spiritinių gėrimų apibrėžimo, apibūdinimo ir pateikimo taisykles [3] ir Aromatintų vynų vykdomasis komitetas, įsteigtas pagal 1991 m. birželio 10 d. Tarybos reglamento (EEB) Nr. 1601/1991, nustatančio bendrąsias aromatintų vynų, aromatintų vyno gėrimų ir aromatintų vyno kokteilių apibrėžimo, aprašymo ir pateikimo taisykles [4], 12 straipsnį.(5) Šio sprendimo įgyvendinimui būtinos priemonės turi būti priimtos laikantis 1999 m. birželio 28 d. Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką [5],NUSPRENDĖ:1 straipsnisPapildomas protokolas, pritaikantis Europos bendrijos ir jos valstybių narių ir buvusiosios Jugoslavijos Respublikos Makedonijos stabilizavimo ir asociacijos susitarimo prekybos aspektus, siekiant atsižvelgti į šalių derybų dėl tarpusavio lengvatų tam tikriems vynams, vynų pavadinimų abipusio pripažinimo, apsaugos ir kontrolės ir spirituotų ir aromatintų gėrimų pavadinimų abipusio pripažinimo, apsaugos ir kontrolės (toliau – Protokolas), patvirtinamas Bendrijos vardu.Protokolo tekstas pridedamas prie šio sprendimo.2 straipsnis1. Tarybos Pirmininkas įgaliojamas paskirti asmenį, įgaliotą Bendrijos vardu pasirašyti Protokolą, kad išreikštų Bendrijos sutikimą būti jo susaistytai.2. Tarybos Pirmininkas Bendrijos vardu praneša apie patvirtinimą, numatytą Protokolo 3 straipsnyje.3 straipsnisKomisija priima nuostatas dėl Protokolo I priede numatytų tarifinių kvotų taikymo tam tikriems vynams ir įgyvendinimo reglamentų pakeitimus bei techninius pritaikymus, kurie būtini dėl Kombinuotosios nomenklatūros kodų ir TARIC poskyrių pakeitimų arba dėl naujų Bendrijos ir buvusiosios Jugoslavijos Respublikos Makedonijos susitarimų, protokolų, pasikeitimų laiškais ar kitų aktų, šio sprendimo 4 straipsnio 2 dalyje nustatyta tvarka, nepaisydama Reglamento (EB) Nr. 1493/199962 straipsnio.4 straipsnis1. Komisijai padeda Muitinės kodekso komitetas, įsteigtas pagal Reglamento (EEB) Nr. 2913/92 248a straipsnį.2. Kai nuoroda daroma į šią straipsnio dalį, taikomi Sprendimo 1999/468/EB 4 ir 7 straipsniai.Sprendimo 1999/468/EB 4 straipsnio 3 dalyje numatytas laikotarpis yra trys mėnesiai.3. Komitetas priima savo darbo tvarkos taisykles.5 straipsnis1. Bendrijos poziciją dėl Stabilizavimo ir asociacijos komiteto sprendimų, susijusių su Susitarimo dėl abipusio vynų pavadinimų pripažinimo, apsaugos ir kontrolės 4 straipsnio 7 dalyje ir 14 straipsnio 2 dalies a punkte numatytų saugomų pavadinimų sąrašų sudarymo kvalifikuota balsų dauguma nustato Taryba, remdamasi Komisijos pasiūlymu.2. Nepažeisdama straipsnio 1 dalies, dėl Susitarimo dėl abipusio vynų pavadinimų pripažinimo, apsaugos ir kontrolės 13 ir 14 straipsnių Komisija sudaro būtinus aktus, iš dalies pakeičiančius Susitarimo sąrašus ir Protokolą šio sprendimo 6 straipsnio 2 dalyje nustatyta tvarka. Visais kitais atvejais, kuriuos apima pirmiau pateikti straipsniai, Bendrijos poziciją nustato ir pateikia Komisija.6 straipsnis1. Komisijai padeda Vynininkystės vadybos komitetas, įsteigtas pagal Reglamento (EB) Nr. 1493/199974 straipsnį.2. Kai nuoroda daroma į šią straipsnio dalį, taikomi Sprendimo 1999/468/EB 4 ir 7 straipsniai.Sprendimo 1999/468/EB 4 straipsnio 3 dalyje numatytas laikotarpis yra vienas mėnuo.3. Komitetas priima savo darbo tvarkos taisykles.7 straipsnis1. Bendrijos poziciją dėl Stabilizavimo ir asociacijos komiteto sprendimų, susijusių su Susitarimo dėl abipusio spiritinių ir aromatintų gėrimų pavadinimų pripažinimo, apsaugos ir kontrolės 4 straipsnio 5 dalyje ir 14 straipsnio 2 dalies a punkte numatytų saugomų pavadinimų sąrašų sudarymo kvalifikuota balsų dauguma nustato Taryba, remdamasi Komisijos pasiūlymu.2. Nepažeisdama straipsnio 1 dalies, dėl Susitarimo dėl abipusio spiritinių ir aromatintų gėrimų pavadinimų pripažinimo, apsaugos ir kontrolės 13 ir 14 straipsnių Komisija sudaro būtinus aktus, iš dalies pakeičiančius Susitarimo sąrašus ir Protokolą šio sprendimo 8 straipsnio 2 dalyje nustatyta tvarka. Visais kitais atvejais, kuriuos apima pirmiau pateikti straipsniai, Bendrijos poziciją nustato ir pateikia Komisija.8 straipsnis1. Komisijai padeda Spiritinių gėrimų vykdomasis komitetas, įsteigtas pagal Reglamento (EEB) Nr. 1576/89 13 straipsnį, ir Aromatintų vynų, aromatinto vyno gėrimų ir aromatinto vyno produktų kokteilių vykdomasis komitetas, įsteigtas pagal Reglamento (EEB) Nr. 1601/91 12 straipsnį.2. Kai nuoroda daroma į šią straipsnio dalį, taikomi Sprendimo 1999/468/EB 5 ir 7 straipsniai.Sprendimo 1999/468/EB 5 straipsnio 6 dalyje numatytas laikotarpis yra vienas mėnuo.3. Komitetai priima savo darbo tvarkos taisykles.9 straipsnisŠis sprendimas skelbiamas Europos Bendrijų oficialiajame leidinyje.Priimta Briuselyje, 2001 m. gruodžio 3 d.Tarybos varduPirmininkasF. Vandenbroucke[1] OL L 302, 1992 10 19, p. 1. Reglamentas su paskutiniais pakeitimais, padarytais Reglamentu (EB) Nr. 2700/2000 (OL L 311, 2000 12 12, p. 17).[2] OL L 179, 1992 7 14, p. 1. Reglamentas su paskutiniais pakeitimais, padarytais Reglamentu (EB) Nr. 2826/2000 (OL L 328, 2000 12 23, p. 2).[3] OL L 160, 1989 6 12, p. 1. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 3378/94 (OL L 366, 1994 12 31, p. 1).[4] OL L 149, 1991 6 14, p. 1. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 2061/96 (OL L 277, 1996 10 30, p. 1).[5] OL L 184, 1999 7 17, p. 23.--------------------------------------------------


title: 2004/726/EB: Europos Parlamento sprendimas 2004 m. balandžio 21 d. dėl Europos Sąjungos bendrojo biudžeto įvykdymo patvirtinimo už 2002 finansinius metus - VI skirsnis - Europos ekonomikos ir socialinių reikalų komitetas

text:
21.4.2004

               LT

               Europos Sąjungos oficialusis leidinys

               L 330/20

         EUROPOS PARLAMENTO SPRENDIMAS
   2004 m. balandžio 21 d.
   dėl Europos Sąjungos bendrojo biudžeto įvykdymo patvirtinimo už 2002 finansinius metus - VI skirsnis - Europos ekonomikos ir socialinių reikalų komitetas
   (2004/726/EB)

    ---documentbreak---

               21.4.2004

               LT

               Europos Sąjungos oficialusis leidinys

               L 330/20

         EUROPOS PARLAMENTO REZOLIUCIJA
   kurioje pateikiamos pastabos, lydinčios sprendimą dėl Europos Sąjungos bendrojo biudžeto įvykdymo patvirtinimo už 2002 finansinius metus - VI skirsnis - Europos ekonomikos ir socialinių reikalų komitetas


title: 2009/375/EB: 2009 m. gegužės 8 d. Komisijos sprendimas dėl 2009 m. maisto saugos, gyvūnų sveikatos, gyvūnų gerovės ir augalų sveikatos sričių mokymo priemonių darbo programos finansavimo

text:
9.5.2009

               LT

               Europos Sąjungos oficialusis leidinys

               L 116/54

      KOMISIJOS SPRENDIMAS

   2009 m. gegužės 8 d.
   dėl 2009 m. maisto saugos, gyvūnų sveikatos, gyvūnų gerovės ir augalų sveikatos sričių mokymo priemonių darbo programos finansavimo
   (2009/375/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (1), ypač į jo 75 straipsnį,
   atsižvelgdama į 2002 m. gruodžio 23 d. Komisijos reglamentą (EB, Euratomas) Nr. 2342/2002, nustatantį išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (2), ypač į jo 90 straipsnį,
   atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (3), ypač į jos 2 straipsnio 1 dalies i punktą,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (4), ypač į jo 51 straipsnį ir 66 straipsnio 1 dalies b ir c punktus,
   atsižvelgdama į 2004 m. gruodžio 15 d. Komisijos sprendimą 2004/858/EB (5), įsteigiantį, taikant Tarybos reglamentą (EB) Nr. 58/2003, vykdomąją įstaigą „Visuomenės sveikatos programos vykdomoji įstaiga“, atsakingą už Bendrijos veiksmų visuomenės sveikatos srityje valdymą, ypač į jo 6 straipsnį,
   atsižvelgdama į 2008 m. rugsėjo 9 d. Komisijos sprendimą C(2008) 4943, kuriuo Sveikatos ir vartotojų reikalų vykdomajai agentūrai pavedama vykdyti užduotis, susijusias su Sprendimu Nr. 1786/2002/EB patvirtintos 2003–2008 m. visuomenės sveikatos programos, Sprendimu Nr. 1350/2007/EB patvirtintos 2008–2013 m. visuomenės sveikatos programos, Sprendimu Nr. 1926/2006/EB patvirtintos 2007–2013 vartotojų programos ir Reglamentu (EB) Nr. 882/2004 bei Direktyva 2000/29/EB nustatytų mokymo priemonių maisto saugos srityje įgyvendinimu,
   kadangi:

               (1)

               Pagal Reglamento (EB, Euratomas) Nr. 1605/2002 75 straipsnį ir Reglamento (EB, Euratomas) Nr. 2342/2002 90 straipsnį, prieš nustatant išlaidų paskirtį priimamas finansavimo sprendimas, kuriuo nustatomi pagrindiniai su biudžeto išlaidomis susijusių veiksmų elementai.

               (2)

               Keliuose maisto saugą, gyvūnų sveikatą, gyvūnų gerovę ir augalų sveikatą reglamentuojančiuose teisės aktuose numatyti įvairūs mokymo priemonių veiksmai. Šie veiksmai turi būti finansuojami iš Bendrijos biudžeto. Dėl tokių veiksmų finansavimo turėtų būti priimtas vienas bendras sprendimas.

               (3)

               Pagal Sprendimo 2004/858/EB 4 ir 6 straipsnius, Sveikatos ir vartotojų reikalų vykdomoji agentūra atlieka tam tikrus Reglamentu (EB) Nr. 882/2004 ir Direktyva 2000/29/EB nustatytų maisto saugos srities mokymo priemonių įgyvendinimo veiksmus, todėl jai turėtų būti paskirti reikiami asignavimai,

         NUSPRENDĖ:
   1 straipsnis
   Patvirtinama priede pateikta darbo programa dėl veiksmų, susijusių su maisto saugos, gyvūnų sveikatos, gyvūnų gerovės ir augalų sveikatos sričių mokymo priemonėmis, finansavimo 2009 m.
   Už jos paskelbimą ir įgyvendinimą atsakingas Sveikatos ir vartotojų reikalų generalinio direktorato generalinis direktorius.
   Neviršijant kiekvienam atskiram veiksmui skirto maksimalaus numatomo biudžeto, 20 % neviršijantys kumuliaciniai pokyčiai nėra laikomi esminiais, jeigu jie iš esmės nekeičia darbo plano pobūdžio ir tikslų. Leidimus duodantis pareigūnas, kaip nurodyta finansinio reglamento 59 straipsnyje, gali tvirtinti tokius pakeitimus laikydamasis gero finansų valdymo principų.
   2 straipsnis
   Veiklos subsidija, įtraukta į biudžeto eilutę 17 01 04 31, išmokama Sveikatos ir vartotojų reikalų vykdomajai agentūrai.
   3 straipsnis
   Priede pateikiamai darbo programai skirtus asignavimus galima naudoti delspinigiams išmokėti remiantis Reglamento (EB, Euratomas) Nr. 1605/2002 83 straipsniu.

      Priimta Briuselyje, 2009 m. gegužės 8 d.

            Komisijos vardu

         Androulla VASSILIOU

            Komisijos narė

      (1)  OL L 248, 2002 9 16, p. 1.

      (2)  OL L 357, 2002 12 31, p. 1.

      (3)  OL L 169, 2000 7 10, p. 1.

      (4)  OL L 165, 2004 4 30, p. 1, pataisyta OL L 191, 2004 5 28, p. 1.

      (5)  OL L 369, 2004 12 16, p. 73.

      PRIEDAS

         2009 m. maisto saugos, gyvūnų sveikatos, gyvūnų gerovės ir augalų sveikatos sričių mokymo priemonių darbo programa

      MOKYMAS
      1.   Biudžeto eilutės 17 04 07 01 ir 17 04 04 01
      Teisinis pagrindas

                  —

                  Reglamento (EB) Nr. 882/2004 51 straipsnis ir 66 straipsnio 1 dalies b punktas;

                  —

                  Direktyva 2000/29/EB, ypač jos 2 straipsnio 1 dalies i punktas.

            Veiksmu, kuris bus finansuojamas iš šio biudžeto, siekiama kurti, organizuoti ir rengti mokymo kursus, praktinius užsiėmimus ar seminarus Bendrijoje ir trečiosiose šalyse, norint užtikrinti, kad oficialią kontrolę vykdantis personalas būtų tinkamai išmokytas. Per šiuos mokymo kursus ir seminarus Vyriausybės pareigūnai, nacionalinių institucijų ir laboratorijų ekspertai mokomi ir supažindinami su Bendrijos pašarus, maistą ir augalų sveikatą reglamentuojančiais teisės aktais ir pašarams, maistui, augalams ir augaliniams produktams keliamais kontrolės reikalavimais dėl leidimo tiekti Bendrijos rinkoms.
      Komisija prisideda prie pareigūnų valstybėse narėse mokymo, nacionaliniu lygmeniu rengtus mokymus papildydama mokymais Bendrijos požiūriu svarbiais klausimais.
      2009 m. mokymo veiksmai bus susiję su šiomis sritimis:

                  —

                  maisto ir pašarų kontrolės procedūros, pagrįstos rizikos veiksnių analizės ir svarbiųjų valdymo taškų (RVASVT) principais; audito metodai RVASVT sistemų įgyvendinimui tikrinti,

                  —

                  prevencija ir kontrolė gyvūnų sveikatos srityje,

                  —

                  maisto higiena ir kontrolė: žuvis, mėsa ir pieno produktai,

                  —

                  užkrečiamųjų spongiforminių encefalopatijų prevencija, kontrolė ir likvidavimas,

                  —

                  augalų sveikatos kontrolė,

                  —

                  su maistu besiliečiančios medžiagos,

                  —

                  GMO analizė,

                  —

                  ES maistą reglamentuojančios taisyklės ir maisto importo reikalavimai,

                  —

                  labai patogeniško paukščių gripo diagnozavimas ir kontrolė,

                  —

                  kiti gyvūnų sveikatos ir gerovės, augalų sveikatos ir maisto saugos klausimai, bendradarbiavimas su kitomis tarptautinėmis organizacijomis dėl maisto saugos srities mokymų.
                  (12 300 000 EUR)

            Finansavimas pagal viešųjų pirkimų sutartis.
      Bendras viešiesiems pirkimams skirtas metų biudžetas yra 12 300 000 EUR.
      Dėl kiekvieno iš minėtų techninių klausimų bus pasirašyta viena ar kelios specifinės paslaugų sutartys. Numatoma pasirašyti 14 paslaugų sutarčių. Išorės rangovai daugiausia dalyvauja organizacinėje ir su logistika susijusioje mokymo veikloje.
      Viešųjų pirkimų procedūrą siekiama pradėti kuo greičiau (maždaug kovo–birželio mėn.), kad sutartys būtų pasirašytos 2009 m.
      Agentūra (pagal Komisijos sprendimą 2008/544/EB (1) užsiims veiksmų, kuriems iš 12 300 000 EUR bus skirta 12 000 000 EUR (maisto saugos srities priemonės pagal Reglamentą (EB) Nr. 882/2004 ir Direktyvą 2000/29/EB), valdymu ir įgyvendinimu. Likusius 300 000 EUR Komisija skirs GMO programai.
      2.   Biudžeto eilutė 17 01 04 05
      Teisinis pagrindas

                  —

                  Reglamento (EB) Nr. 882/2004 66 straipsnio 1 dalies c punktas.

            Iš šio biudžeto finansuojamais veiksmais siekiama pradėti:

                  —

                  bandomąjį e. mokymosi projektą, skirtą specialioms mokymo programoms, kad programa „Geresnis mokymas rūpinantis maisto sauga“ pasiektų didesnį asmenų, atliekančių oficialią kontrolę ES valstybėse narėse ir trečiosiose šalyse, skaičių,

                  —

                  tyrimą, kuriuo siekiama nustatyti ir apibrėžti gerąją praktiką vykdant veiklą pagal programą „Geresnis mokymas rūpinantis maisto sauga“, kad būtų labiau populiarinamas mokymo kursų vedėjų rengimo metodas – tai bus daroma įvardijant konkretiems poreikiams tenkinti skirtas mokymo priemones.

            Galiausiai, siekiant geriau parengti mokymo programas, reikia finansuoti informacinių technologijų įrangą ir priemones, taip pat reklaminę medžiagą, pagalbines informacijos ir ryšių priemones.
      (370 000 EUR)
      Finansavimas: pagal dabartinius bendruosius susitarimus ir (arba) viešųjų pirkimų procedūras.
      Numatoma pasirašyti apie 4 paslaugų sutartis
      Numatomas sutarčių pasirašymo laikas: kovo–liepos mėn.
      3.   Biudžeto eilutė 17 01 04 31
      Teisinis pagrindas

                  —

                  Sprendimas 2004/858/EB, ypač jo 6 straipsnis.

            Iš šio biudžeto finansuojama 2009 m. skirta vykdomosios agentūros veiklos subsidija, susijusi su programomis pagal finansinės perspektyvos 2 išlaidų kategoriją. Biudžeto eilutė 17 01 04 31 skirta 2009 m. skirtai agentūros veiklos subsidijai, iš dalies susijusiai su programa „Geresnis mokymas rūpinantis maisto sauga“, finansuoti. Pagal Tarybos reglamento (EB) Nr. 58/2003 (2) 12 straipsnio 3 dalį, veiklos subsidija sumokama iš lėšų, skirtų Bendrijos programoms, kurias valdant dalyvauja agentūra. 2009 m. biudžete sukurtos dvi atskiros biudžeto eilutės, skirtos subsidijai, kuri bus išmokėta Sveikatos ir vartotojų reikalų vykdomajai agentūrai; viena eilutė skirta programoms pagal 2 išlaidų kategoriją, o kita – programoms pagal finansinių perspektyvų 3b išlaidų kategoriją.
      (1 100 000 EUR)
      Santrauka

                  Nr.

                  Pavadinimas

                  Biudžeto eilutė

                  Teisinis pagrindas

                  Suma
                  EUR

                  1

                  Mokymas: išorės sutartys mokymo programai įgyvendinti

                  17 04 07 01

                  Reglamentas (EB) 882/2004

                  11 300 000

                  17 04 04 01

                  direktyva 2000/29/EB

                  1 000 000

                  2

                  Mokymas: metinė ataskaita, bandomasis e. mokymosi projektas, geroji patirtis, informacinių technologijų įranga ir priemonės, reklaminė medžiaga, pagalbinės informacijos ir ryšių priemonės

                  17 01 04 05

                  Reglamentas (EB) Nr. 882/2004

                  370 000

                  3

                  Veiklos subsidija

                  17 01 04 31

                  Sprendimas 2008/544/EB

                  1 100 000

                  Iš viso

                  13 770 000

         (1)  OL L 173, 2008 7 3, p. 27.

         (2)  OL L 11, 2003 1 16, p. 1.


title: 2017 m. vasario 17 d. Tarybos sprendimas (BUSP) 2017/289, kuriuo iš dalies keičiamas Sprendimas (BUSP) 2015/2005, kuriuo pratęsiamas Europos Sąjungos specialiojo įgaliotinio Afganistane įgaliojimų terminas

text:
18.2.2017

               LT

               Europos Sąjungos oficialusis leidinys

               L 42/13

         TARYBOS SPRENDIMAS (BUSP) 2017/289
   2017 m. vasario 17 d.
   kuriuo iš dalies keičiamas Sprendimas (BUSP) 2015/2005, kuriuo pratęsiamas Europos Sąjungos specialiojo įgaliotinio Afganistane įgaliojimų terminas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. liepos 22 d. Taryba priėmė Sprendimą 2013/393/BUSP (1), kuriuo Franz-Michael SKJOLD MELLBIn paskirtas Europos Sąjungos specialiuoju įgaliotiniu (toliau – ES specialusis įgaliotinis) Afganistane;

               (2)

               2015 m. lapkričio 10 d. Taryba priėmė Sprendimą (BUSP) 2015/2005 (2), kuriuo ES specialiojo įgaliotinio įgaliojimų terminas pratęsiamas iki 2017 m. vasario 28 d.;

               (3)

               2016 m. gegužės 12 d. Taryba patvirtino Sąjungos įsipareigojimą remti civilinės policijos funkcijas Afganistane po to, kai 2016 m. bus užbaigta EUPOL misija Afganistane. Taryba visų pirma pabrėžė, kad šiuo atžvilgiu Afganistano padaryta pažanga laikantis žmogaus teisių, visų pirma moterų ir vaikų teisių, jas apsaugant ir propaguojant turi būti stiprinama ir toliau gerinama bei įtraukiama į visą Vyriausybės veiklą. Ta parama turėtų būti teikiama visų pirma sustiprinant ES specialiojo įgaliotinio Afganistane įgaliojimus;

               (4)

               ES specialiojo įgaliotinio įgaliojimai turėtų būti pratęsti tolesniam šešių mėnesių laikotarpiui;

               (5)

               ES specialusis įgaliotinis vykdys savo įgaliojimus tokiomis aplinkybėmis, kurios gali pablogėti ir galėtų kliudyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Sprendimas (BUSP) 2015/2005 iš dalies keičiamas taip:

               1.

               1 straipsnis pakeičiamas taip:
               „1 straipsnis
               Europos Sąjungos specialusis įgaliotinis
               ES specialiojo įgaliotinio Afganistane Franz-Michael SKJOLD MELLBIN įgaliojimai pratęsiami iki 2017 m. rugpjūčio 31 d. Taryba, remdamasi Politinio ir saugumo komiteto (toliau – PSK) įvertinimu bei Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, gali nuspręsti ES specialiojo įgaliotinio įgaliojimus nutraukti anksčiau.“;

               2.

               2 straipsnis pakeičiamas taip:
               „2 straipsnis
               Politikos tikslai
               ES specialusis įgaliotinis atstovauja Sąjungai ir propaguoja Sąjungos politikos tikslus Afganistane, glaudžiai derindamas veiklą su valstybių narių atstovais Afganistane. Konkrečiau, ES specialusis įgaliotinis:

                           a)

                           prisideda prie ES ir Afganistano bendros deklaracijos, 2014–2016 m. ES strategijos Afganistane įgyvendinimo, taip pat prie naujos 2017–2020 m. ES strategijos Afganistane rengimo ir prireikus – prie ES ir Afganistano bendradarbiavimo susitarimo dėl partnerystės ir vystymosi bei Afganistano ir ES bendrų tolesnių veiksmų migracijos klausimais įgyvendinimo;

                           b)

                           remia Sąjungos ir Afganistano politinį dialogą;

                           c)

                           remia Jungtines Tautas (JT), joms atliekant pagrindinį vaidmenį Afganistane, ypatingą dėmesį skirdamas pastangoms geriau koordinuoti tarptautinę paramą, tokiu būdu skatindamas Bonos, Čikagos, Tokijo, Londono ir Briuselio konferencijų komunikatų bei atitinkamų JT rezoliucijų įgyvendinimą;

                           d)

                           remia Afganistano reformų procesą siekiant sukurti patikimą ir veiksmingą policijos tarnybą, veikiančią pagal Europos ir tarptautinius standartus, laikantis teisinės valstybės principų ir užtikrinant visapusišką pagarbą žmogaus teisėms.“;

               3.

               3 straipsnis pakeičiamas taip:
               „3 straipsnis
               Įgaliojimai
               Įgyvendindamas savo įgaliojimus, ES specialusis įgaliotinis, glaudžiai bendradarbiaudamas su valstybių narių atstovais Afganistane:

                           a)

                           propaguoja Sąjungos požiūrį į politinį procesą ir įvykių raidą Afganistane;

                           b)

                           palaiko glaudžius ryšius su atitinkamomis Afganistano institucijomis, ypač Vyriausybe ir Parlamentu, taip pat vietos valdžios institucijomis, ir remia jų vystymą. Taip pat turėtų būti palaikomi ryšiai su kitomis Afganistano politinėmis grupėmis ir kitais svarbiais Afganistane veikiančiais subjektais, visų pirma atitinkamais pilietinės visuomenės subjektais;

                           c)

                           palaiko glaudžius ryšius su atitinkamais tarptautiniais ir regioniniais Afganistane veikiančiais subjektais, visų pirma JT Generalinio Sekretoriaus specialiuoju atstovu ir Šiaurės Atlanto sutarties organizacijos (NATO) vyresniuoju civiliniu įgaliotiniu bei kitais svarbiausiais partneriais ir organizacijomis;

                           d)

                           konsultuoja dėl padarytos pažangos siekiant ES ir Afganistano bendros deklaracijos, 2014–2016 m. ES strategijos Afganistane, ES ir Afganistano bendradarbiavimo susitarimo dėl partnerystės ir vystymosi bei Bonos, Čikagos, Tokijo, Londono ir Briuselio konferencijų komunikatų tikslų, visų pirma šiose srityse:

                                       i)

                                       civilinių gebėjimų stiprinimas, ypač subnacionaliniu lygiu;

                                       ii)

                                       geras valdymas, kova su korupcija ir teisinės valstybės egzistavimui būtinų institucijų, visų pirma nepriklausomos teismų sistemos, kūrimas;

                                       iii)

                                       rinkimų ir konstitucinės reformos;

                                       iv)

                                       saugumo sektoriaus reformos, įskaitant teisminių institucijų ir teisinės valstybės, nacionalinės kariuomenės ir policijos pajėgų stiprinimą bei visų pirma civilinės policijos tarnybos plėtojimą;

                                       v)

                                       augimo skatinimas, visų pirma pasitelkiant žemės ūkį ir kaimo plėtrą;

                                       vi)

                                       Afganistano tarptautinių įsipareigojimų žmogaus teisių srityje, įskaitant pagarbą mažumoms priklausančių asmenų teisėms ir moterų bei vaikų teisėms, laikymasis;

                                       vii)

                                       demokratijos ir teisinės valstybės principų laikymasis;

                                       viii)

                                       moterų dalyvavimo viešajame administravime, pilietinės visuomenės veikloje ir, vadovaujantis JT Saugumo Tarybos rezoliucija 1325 (2000), taikos procesuose skatinimas;

                                       ix)

                                       Afganistano tarptautinių įsipareigojimų laikymasis, įskaitant bendradarbiavimą, susijusį su tarptautinėmis pastangomis kovoti su terorizmu, neteisėta prekyba narkotikais, prekyba žmonėmis ir ginklų bei masinio naikinimo ginklų ir susijusių medžiagų platinimu;

                                       x)

                                       palankesnių sąlygų humanitarinės pagalbos teikimui ir tvarkingam pabėgėlių bei šalies viduje perkeltų asmenų grįžimui sudarymas ir

                                       xi)

                                       Sąjungos dalyvavimo ir veiklos Afganistane veiksmingumo didinimas ir dalyvavimas:

                                                   —

                                                   rengiant 2014–2016 m. ES strategijos Afganistane įgyvendinimo ataskaitas, kurių prašo Taryba,

                                                   —

                                                   rengiant naują 2017–2020 m. ES strategiją Afganistane,

                                                   —

                                                   įgyvendinant Afganistano ir ES bendrus tolesnius veiksmus migracijos klausimais;

                           e)

                           remia Afganistano policijos tarnybos vystymą, visų pirma:

                                       i)

                                       stebi ir konsultuoja Afganistano valdžios institucijas strateginiu lygmeniu siekiant pagerinti ilgalaikį vadovavimo ir sprendimų priėmimo gebėjimų plėtojimą, kad būtų puoselėjamos civilinės policijos funkcijos Afganistano nacionalinės policijos sudėtyje;

                                       ii)

                                       stebi ir konsultuoja Vidaus reikalų ministeriją (VRM) pasirinktais aspektais, susijusiais su VRM reforma ir Afganistano nacionalinės policijos profesionalumo didinimu, pavyzdžiui, įgyvendinant politiką, susijusią su bendruomenės viešosios tvarkos palaikymu, žvalgyba grindžiamomis policijos funkcijomis, nusikalstamų veikų tyrimu;

                                       iii)

                                       stebi ir konsultuoja Teisingumo ministerijos Kovos su korupcija teisės centrą siekiant didinti pajėgumus ir stiprinti gebėjimus kovoti su vyresniųjų pareigūnų korupcija viešajame sektoriuje;

                           f)

                           aktyviai dalyvauja vietos koordinavimo forumų, pavyzdžiui, Jungtinės koordinavimo ir stebėsenos valdybos, veikloje, kartu išsamiai informuodamas nedalyvaujančias valstybes nares apie šiais lygiais priimtus sprendimus;

                           g)

                           dalyvauja rengiant Sąjungos pozicijas su Afganistanu susijusiose tarptautinėse konferencijose ir konsultuoja dėl jų palaikant glaudžius ryšius su Afganistano valdžios institucijomis ir pagrindiniais tarptautiniais partneriais;

                           h)

                           aktyviai skatina regioninį bendradarbiavimą įgyvendinant atitinkamas iniciatyvas, įskaitant „Azijos šerdies“ / Stambulo procesą ir Regionų ekonominio bendradarbiavimo konferenciją Afganistano klausimais (RECCA);

                           i)

                           prisideda prie Sąjungos žmogaus teisių politikos ir ES žmogaus teisių gairių, visų pirma dėl moterų ir vaikų konfliktų apimtose vietovėse, įgyvendinimo, visų pirma vykdant stebėseną ir reaguojant į pokyčius šioje srityje;

                           j)

                           prireikus remia įtraukius Afganistano vadovaujamus taikos procesus, derybų keliu pasiekiant politinių sprendimų ir užtikrinant ilgalaikį susitaikymą pagal Briuselio konferencijos Afganistano klausimais „Partnerystė dėl gerovės ir taikos“ dalyvių komunikato 25 punktą.“;

               4.

               5 straipsnio 1 dalis papildoma šia pastraipa:
               „Su ES specialiojo įgaliotinio įgaliojimų vykdymu laikotarpiu nuo 2017 m. kovo 1 d. iki 2017 m. rugpjūčio 31 d. susijusioms išlaidoms padengti skiriama orientacinė finansavimo suma yra 5 700 000 EUR.“;

               5.

               14 straipsnis pakeičiamas taip:
               „14 straipsnis
               Peržiūra
               Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Iki savo įgaliojimų termino pabaigos ES specialusis įgaliotinis pateikia Tarybai, vyriausiajam įgaliotiniui ir Komisijai išsamią įgaliojimų vykdymo ataskaitą.“

         2 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2017 m. vasario 17 d.

            Tarybos vardu

            Pirmininkas

         E. BARTOLO

      (1)  2013 m. liepos 22 d. Tarybos sprendimas 2013/393/BUSP, kuriuo iš dalies keičiamas Sprendimas 2013/382/BUSP dėl Europos Sąjungos specialiojo įgaliotinio Afganistane įgaliojimų pratęsimo (OL L 198, 2013 7 23, p. 47).

      (2)  2015 m. lapkričio 10 d. Tarybos sprendimas (BUSP) 2015/2005, kuriuo pratęsiamas Europos Sąjungos specialiojo įgaliotinio Afganistane įgaliojimų terminas (OL L 294, 2015 11 11, p. 53).


title: 2010/489/ES: 2010 m. liepos 12 d. Tarybos sprendimas dėl Europos Sąjungos ir Brazilijos Federacinės Respublikos Vyriausybės susitarimo dėl civilinės aviacijos saugos pasirašymo

text:
16.9.2010

               LT

               Europos Sąjungos oficialusis leidinys

               L 243/1

         TARYBOS SPRENDIMAS
   2010 m. liepos 12 d.
   dėl Europos Sąjungos ir Brazilijos Federacinės Respublikos Vyriausybės susitarimo dėl civilinės aviacijos saugos pasirašymo
   (2010/489/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį ir 207 straipsnio 4 dalį kartu su 218 straipsnio 5 dalimi ir 8 dalies pirma pastraipa,
   atsižvelgdama į Europos Komisijos pasiūlymą,
   kadangi:

               (1)

               Vadovaudamasi 2009 m. spalio 9 d. Tarybos sprendimu, kuriuo Komisija įgaliota pradėti derybas, Komisija Europos Sąjungos vardu susitarė su Brazilijos Federacinės Respublikos Vyriausybe dėl susitarimo dėl civilinės aviacijos saugos.

               (2)

               Susitarimas, dėl kurio susitarė Komisija, turėtų būti pasirašytas, su sąlyga, kad jis gali būti sudarytas vėliau.

               (3)

               Valstybės narės turėtų imtis reikiamų priemonių užtikrinti, kad susitarimo įsigaliojimo dieną jų atitinkami dvišaliai susitarimai su Brazilija būtų nutraukti,

         PRIĖMĖ ŠĮ SPRENDIMĄ:
   1 straipsnis
   Europos Sąjungos ir Brazilijos Federacinės Respublikos Vyriausybės susitarimo dėl civilinės aviacijos saugos (toliau – Susitarimas) (1) pasirašymas patvirtinamas Sąjungos vardu, su sąlyga, kad Susitarimas bus sudarytas.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą Sąjungos vardu, su sąlyga, kad jis bus sudarytas.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2010 m. liepos 12 d.

            Tarybos vardu

            Pirmininkė

         S. LARUELLE

      (1)  Susitarimo tekstas bus paskelbtas kartu su sprendimu dėl jo sudarymo.